
Ad Elu 


Manuo an manuo ni venas 
Christopher Robin e me 
Por pozar ica libro adsur tua gremio. 
Dicez ke tu es surprizita! 
Dicez ke tu prizas ol! 
Dicez ke ol esas precize to quon tu deziris! 
Pro ke ol esas la tua— 


Pro ke ni amas tu. 


Introdukto 


Se tu lektabis altra libro pri Christopher 
Robin, tu forsan rimemoras ke olim lu havis 
cigno (o la cigno havis Christopher Robin, 
me ne savas qua esas justa) e ke lu nomizis 
ica cigno “Pu”. To esis longe ante nun, e 
dicante adio, ni forportis la nomo kun ni, 
pro ke ni ne supozis ke la cigno ankore 
deziras ol. Nu, kande Edward Urso dicis ke 
lu volas havar sua propra ecitanta nomo, 
Christopher Robin quik dicis, sen pensar, ke 
lu esas Winnie-la-Pu. E lu esis. Do, pro ke 
me explikis la Pu-parto, me nun explikos 
l'altra parto. 

On ne darfas restar longe en London sen 
irar al Zoologiala Gardeno. Uli komencas la 
Zoo ye la komenco, nomita ENIREYO, e 
preterpasas tam rapide kam posible omna 
kajo til ke li atingas to quo nomesas 
EKIREYO, ma la maxim agreabla homi 
direte iras a sua maxim preferata animalo, 
ed ibe restas. Do, kande Christopher Robin 
iras a la Zoo, lu iras a la loko ube esas la 


Polal Ursi e lu susuras ulo a la triesma 
gardisto de sinistre, e pordi klefapertesas, e 
ni vagas tra l’obskura paseyi ed acensas 
eskarpa eskaleri, til ke ni tandem venas a 
specala kajo, e la kajo apertesas, ed ek ol 
kuras ulo bruna e furoza, e kun felica krio, 
“Ho, Urso!” Christopher Robin hastas a lua 
embraco. La nomo di ca urso esas Winnie, 
qua montras quante bona nomo ol esas por 
ursi; ma esas stranja ke ni ne povas 
rimemorar, ka Winnie nomizesas pro Pu, o 
ka Pu nomizesas pro Winnie. Ni olim savis, 
ya, ma ni obliviis.... 

Me skribabis til ica punto kande Porketo 
adsupre regardis e dicis per sua stridatra 
voco, "Quo pri Me?" "Mea kara Porketo," 
me dicis, “la tota libro esas pri tu.” “Do, ol 
esas pri Pu,” lu stridetis. Tu komprenas. Lu 
esas jaluza pro ke lu opinionas ke Pu havas 
sua propra Grand Introdukto. Pu esas la 
preferata, komprenende, on ne povas negar 
lo, ma Porketo traktas multa kozi quin Pu 
ne remarkas; pro ke on ne povas duktar Pu 
a la skolo sen ke omnu remarkez, ma 
Porketo esas tante mikra ke lu glitas aden 
posho, ube esas tre komfortiganta sentar lu 
kande on ne esas tote certa ke la duoplo di 
sep esas dek-e-du o duadek-e-du. Ulfoye lu 
ekglitas e forte regardas aden l’inkuyo, e 


talmaniere lu ganis plu multa eduko kam 
Pu, ma Pu ne regretas. Uli havas cerebro, ed 
uli ne havas cerebro, lu dicas, yen lo. 

E nun omna altri dicas, “Quo pri Ni?” 
Do forsan esas maxim bona cesar skribar 
Introdukti ed enirar la libro. 

CHAPITRO I 


En qua 
Ni introduktesas a Winnie-la-Pu 
ed ul Abeli, e la rakonti komencas 


Yen, Edward Urso nun decensas 
l'eskalero, bum, bum, bum an la kapo-dorso, 
dop Christopher Robin. To esas, segun lua 
savo, Punika maniero decensar l'eskalero, 
ma lu ulfoye opinionas ke advere esas altra 
maniero, se lu nur povus cesar bum-ar dum 
instanto e ponderar. Pose lu opinionas ke 
forsan ne esas altra maniero. Omnakaze, 
yen, lu esas ye la bazo, e pronta esar 
introduktata a tu. Winnie-la-Pu. 

Unesmafoye audante lua nomo, me dicis, 
same kam tu dicos, “Ma me supozis, ke lu 
esas puerulo.” 

“Anke me,” dicis Christopher Robin. 

“Do tu ne povas nomizar lu Winnie, ka 
ne?” 

“Me ne facas lo.” 

“Ma tu dicis——” 

“Lu esas Winnie-lar-Pu. Ka tu ne savas 
quon signifikas “lar?” 

“Ha yes, nun me savas,” me rapide dicis; 
e me esperas ke tu anke savas, pro ke to 
esas la nura expliko quan tu havos. 

Ulfoye Winnie-la-Pu prizas ludo de ula 
sorto veninte adinfre, ed ulfoye lu prizas 
tranquile sidar avan la fairo ed askoltar 
rakonto. Cavespere—— 

“Ka rakonto?” dicis Christopher Robin. 

“Quo pri rakonto?” me dicis. 

“Ka tu tre dolce naracos rakonto a 
Winnie-la-Pu?” 

“Me supozas, yes, me dicis. “Quala 
rakontin lu prizas?” 

“Pri lu ipsa. Nam lu esas tala Urso.” 

“Ho, me komprenas.” 

“Do, ka tu povas tre dolce?” 

“Me esforcos,” me dicis. 

Do me esforcis. 


Olim, tre longe ante nun, cirkume lasta 
venerdie, Winnie-la-Pu habitis foresto tote 
sole sub la nomo Sanders. 

(“Quo signifikas ‘sub la nomo’? questionis 
Christopher Robin. 

“To signifikas ke lu havis nomo super la 
pordo en ora literi, e lojis sub ol.” 

“Winnie-la-Pu ne esis tote certa,” dicis 
Christopher Robin. 

“Nun me esas certa,” dicis grondatra voco. 

“Do me duros,” dicis me.) 


Uldie promenante, lu venis ad apertita 
loko meze dil foresto, ed en la centro di ca 
loko esis granda querko, e, del suprajo dil 
arboro, venis lauta zumo. 

Winnie-la-Pu sideskis ye la bazo dil 
arboro, pozis sua kapo adinter sua avana 
pedi e penseskis. 

Unesme lu dicis a su: “Ta zumo signifikas 
ulo. On ne havas tala zumo, advera zumado, 
sen ke ol signifikez ulo. Se esas zumo, ulo 
facas zumo, e l'unika motivo facar zumo 
quan me savas esas pro ke on esas abelo." 

Lore lu itere longatempe pensis, e dicis, 
"E l'unika motivo quan me savas por esar 
abelo esas facar mielo." 

Lore lu staceskis, e dicis: “E Punika 
motivo por facar mielo esas por ke me 
manjez ol.” Do lu klimeskis l'arboro. 

klimis 
lu 
kantis 
e kansoneto 
= 5 a 
su. 

Ol 

esis 

tala 
kansoneto: 


Quale la abelo 

Facas bon mielo 
Zumo! Zumo! Zumo! 
Tante dolc parfumo! 

Lore lu plu alte klimis ... e plu alte ... e 
pose kelke plu alte. Ante lore lu pensis pri 
plusa kansono. 


Es drola ya pensar: se Ursi esus Abeli, 
Li havus sua nesti ye la bazo di arbori. 
E do esante tale (se Abeli esus Ursi), 

On ne bezonus subisar tante alt exkursi. 


Lu lore kelke fatigesis, pro to lu kantis 
Plendo-kansono. Lu esis preske ibe, e se lu 
nur stacus sur ta brancheto... 

Krak! 

“Ho, helpez!” dicis Pu dum falar tri metri 
adsur la suba brancheto. 

“Se me nur ne——” lu dicis dum saltetar 
sep metri adsur la nexta brancheto. 

“On komprenez, to quo me volis facar,” lu 
explikis dum kulbutar, e falegis adsur altra 
brancheti plu infra per dek metri, “to quon 
me volis facar——” 

“Komprenende, ya esis kelke—" lu 
konfesis, dum glitar tre rapide tra la 
sequanta sis brancheti. 

“To konsequas, me supozas,” lu decidis, 
dum adiar la lasta brancheto, trifoye jirar, e 
gracioze flugar aden dorno-ginesto, “to 
konsequas de tante multe prizar mielo. Ho, 
helpez!” 

Lu reptis ek la dorno-ginesto, forvishis la 
pikili de sua nazo, ed itere penseskis. E 
l'unesma homo pri qua lu pensis esis 
Christopher Robin. 

(“Ka to esis me?” dicis Christopher Robin 
per astonata voco, apene kredante. 

“To esis tu.” 

Christopher Robin dicis nulo, ma lua okuli 


sempre plu larjeskis, e lua vizajo sempre plu 
redeskis.) 


Do Winnie-la-Pu iris a sua amiko 
Christopher Robin, qua lojis dop verda 
pordo en altra parto dil foresto. 


> 


“Bona matino, Christopher Robin,” lu 
dicis. 

“Bona matino, Winnie-lar-Pu,” dicis tu. 

“Me esas kurioza, ka tu havas tala kozo 
quala balono?” 

“Ka balono?” 

“Yes, me dicis a me dum promenar: ‘Me 


esas kurioza, ka Christopher Robin havas 

tala kozo quala balono?’ Me nur dicis lo a 
me, pensante pri baloni, ed esis kurioza.” 

“Por quo tu deziras balono?” tu dicis. 

Winnie-la-Pu cirkume regardis por 
certigar ke nulo askoltas, pozis avana pedo 
a sua boko, e dicis per profunda susuro: 
“Mielo!” 

“Ma on ne ganas mielo per baloni!” 

“Me facas lo,” dicis Pu. 

Nu, hazarde tu hiere irabis a partio che 
tua amiko Porketo, e tu havis baloni por la 
partio. Tu havabis granda verda balono; ed 
un de la parenti di Kuniklo havabis granda 
blua balono, e livabis ol, esante advere tro 
yuna irar a partio; do tu adportabis la verda 
balono e la blua balono a tua hemo. 

“Quan tu deziras?” tu questionis a Pu. 

Lu pozis sua kapo adinter sua avana pedi 
e tre sorgoze pensis. 

“Yen la kazo,” lu dicis. “Irante por mielo 
per balono, la granda punto esas ne 
permisar ke la abeli saveskez ke tu venas. 
Nu, se tu havus verda balono, li forsan 
opinionus ke tu esas nur parto dil arboro, e 
ne remarkus tu, e se tu havus blua balono, li 
forsan opinionus ke tu esas nur parto dil 
cielo, e ne remarkus tu, e la questiono esas: 
quo esas plu probabla?” 

“Ka li ne remarkus tu sub la balono?” tu 
questionis. 

“Forsan yes, forsan no,” dicis Winnie-la- 
Pu. “On nultempe povas predicar pri abeli.” 
Lu pensis dum instanto e dicis “Me 
esforcas aspektar quale nigra nubeto. To 
trompos li." 

“Do tu devas havar la blua balono,” tu 
dicis; tale la kazo decidesis. 


Nu, vi amba ekiris kun la blua balono, e 
tu portis tua pafilo, nur kaze ke, quale tu 
sempre facas, e Winnie-la-Pu iris a tre 
fangoza loko quan lu konocis, e rulis e rulis 
til ke lu esis tote nigra; lore, la balono 
esante bufata tam grande kam granda, e tu 

e Pu ambe tenante la kordeto, tu subite 
liberigis ol, e Pu-Urso gracioze flotacis 
adsupre aden la cielo, e restis ibe—tam alte 
kam la suprajo dil arboro e cirkume sep 
metri for ol. 


“Hura!” tu klamis. 


"Ka ne esas bona?" klamis Winnie-la-Pu 
a tu. "Quale me aspektas?" 

"Tu aspektas quale Urso qua tenas 
balono,” tu dicis. 

"Ne," anxioze dicis Pu, “—ne quale nigra 
nubeto en blua cielo?" 

"Ne troe." 

“Ha, nu, forsan hike me diferante 
aspektas. E, quale me dicas, on nultempe 
povas predicar pri abeli." 


~~ P cx MUS ew se seen Ue 

Esis nula vento por suflar lu plu proxime 
al arboro, do lu ibe restis. Lu povis vidar la 
mielo, lu povis flarar la mielo, ma lu ne 
povis atingar la mielo. 

Pos kurta tempo lu klamis a tu. 

“Christopher Robin!” lu dicis per lauta 
susuro. 

“Saluto!” 

“Me opinionas ke la abeli suspektas ulo.” 

“Quale sorto de ulo?” 

“Me ne savas. Ma ulmaniere me 
opinionas ke li suspektas!” 

"Forsan li opinionas ke tu intencas 
prenar lia mielo.” 

“Forsan. On nultempe povas predicar pri 
abeli.” 

Plusa silenco sequis, lore lu itere klamis a 
tu. 

“Christopher Robin!” 

“Ka yes?” 

“Ka tu havas parapluvo che tu?” 

“Me ton supozas.” 

“Me deziras ke tu portez ol adhike, e 
promenez kun ol e tempope regardez 
adsupre me, e dicez, “Tut-tut, pluvos. Me 
opinionas, se tu ton facus, to helpus la 
trompo quan ni facas kontre ta abeli.” 

Nu, tu ridis a tu, “Nesaja old Urso!” ma tu 
ne dicis lo laute pro ke tu tante afecionas lu, 
e lu iris adheme por la parapluvo. 


“Ho, tu esas ibe!” adinfre klamis Winnie- 
la-Pu tam balde kam tu rivenis al arboro. 

“Me anxieskis. Me deskovris ke la abeli nun 
esas ya Suspektanta." 

"Ka me devas apertar mea parapluvo?" tu 
dicis. 

"Yes, ma vartez dum instanto. Ni mustas 
esar praktikema. L'important abelo quan ni 
mustas trompar esas la Rejino-abelo. Ka tu 
povas vidar la Rejino-abelo de infre?" 

"No." 

"Regretinde. Nu, se tu promenus kun tua 
parapluvo dicante, “Tut-tut, pluvos, me 
facos to quon me povas per kantar Nubo- 
Kansoneto, tala quala nubo kantus.... 
Komencez!” 

Do, dum ke tu promenis ed esis kurioza, 
ka pluvos, Winnie-la-Pu kantis ica kansono: 


Dolca esar Nubo 

Qua flotacas en la Bluo! 
Omna mikra Nubo 
Kantas quale Kerubo. 


“Dolca esar Nubo 

Qua flotacas en la Bluo!” 
Tre fiera Kerubo 
Qua esas vera Nubo. 

La abeli ankore zumis tre suspekteme. Uli 
de li fakte livis la nesto e flugis cirkum la 
nubo dum ke ol komencis la duesma strofo 
di ta kansono, ed un abelo sideskis sur la 
nazo dil nubo dum instanto, ed itere 
staceskis. 

“Christopher—hau!—Robin,” klamis la 
nubo. 

“Ka yes?” 

“Me jus pensis, e me facis tre importanta 
decido. Olti esas la nekorekta sorto de abeli.” 

“Ka li esas?” 

"La tote nekorekta sorto Do me 
opinionas ke li facus la nekorekta sorto de 
mielo, ka ne?” 

“Ka li facus to?” 

“Yes. Do me opinionas ke me decensez.” 

“Quale?” tu questionis. 

Winnie-la-Pu ne pripensabis to. Se lu ne 
tenus la kordeto, lu falus—bum—e lu ne 
prizis ta ideo. Do lu longatempe pensis, lore 
lu dicis: 

“Christopher Robin, tu mustas pafar la 
balono per tua pafilo Ka tu havas tua 
pafilo?” 

“Me ya havas ol,” tu dicis. “Ma se me 
facus lo, me domajus la balono,” tu dicis. 

“Ma se tu ne facus lo,” dicis Pu, “me 
mustus ne tenar la kordeto, e to domajus 
me.” 

Tale konsiderite, tu komprenis la situeso, 
e tu tre sorgeme apuntis la balono, e pafis. 

“Hau!” dicis Pu. 


30 


“Ka me faliis?” tu questionis. 

"Tu ne precize faliis" dicis Pu, “ma tu 
faliis pafar la balono." 

"Me tre regretas," tu dicis, e tu itere pafis, 
ed icafoye tu frapis la balono, e la aero lente 
ekvenis, e Winnie-la-Pu flotacis adinfre til 
la tero. 

Ma lua brakii esis tante rigida pro tenir la 
kordeto dil balono dum tante longa tempo 
ke li restis rekte en la aero dum plu kam un 
semano, ed irgekande musho venis e 
sideskis sur lua nazo lu mustis forsuflar ol. 
E me opinionas—ma ne esas certa—ke pro 
to lu sempre nomesas Pu. 


“Ka to esas la fino di la rakonto?” 
questionis Christopher Robin. 
“To esas la fino di ta rakonto. Esas altri.” 

“Ka pri Pu e Me?” 

“E pri Porketo e Kuniklo e vi omna. Ka tu 
ne rimemoras?” 

“Me ya rimemoras, e lor esforcar 
rimemorar, me oblivias.” 

“Ta dio kande Pu e Porketo esforcis 
kaptar la Hefalumpo——” 

“Li ne kaptis ol, ka yes?” 

“No.” 

“Pu ne povis, pro ke lu havas nula 
cerebro. Ka me kaptis ol?” 

“Nu, to esas en la rakonto.” 

Christopher Robin afirmis per kapsigno. 

“Me ya rimemoras,” lu dicis, “ma Pu ne 
bone rimemoras, do pro to lu prizas ke ol 
esez itere naracata a lu. Pro ke lore ol esas 
vera rakonto e ne nur rimemorajo.” 

“Me exakte tale opinionas,” me dicis. 

Christopher Robin profunde sospiris, 
prenis sua Urso ye la gambo, e formarchis a 
la pordo, tranante Pu dop lu. Ye la pordo lu 
turnis su e dicis, “Ka tu venos por vidar 
mea balno?” 

“Forsan,” me dicis. 

“Me ne dolorigis lu kande me pafis lu, ka 
ne?” 

“Tote ne.” 

CHAPITRO II 


En qua 
Pu vizitas 
ed eniras stretajo 


Edward Urso, konocata da sua amiki kom 
Winnie-la-Pu, o kurte Pu, uldie promenis 
tra la foresto e fiere zumis a su. Lu tamatine 
inventabis zumeto, dum facar lua Plumpeso 
Exerco avan la spegulo: Tra-la-la, tra-la-la, 

dum ke lu extensis su tam alte kam posible, 
e lore Tra-la-la, tra-la—ho, helpez!—la, dum 
ke lu esforcis tushar sua pedfingri. Pos frua 
dejuno lu iterante dicabis ol a su til ke lu 
perfekte lernabis ol, e lore lu zumis ol del 
komenco til fino. Ol esis: 


Tra-la-la, tra-la-la, 
Tra-la-la, tra-la-la, 
Rum-tum-tidel-um-tum. 
Tidel-idel, tidel-idel, 
Tidel-idel, tidel-idel, 
Rum-tum-tidel-um-tum. 

Nu, lu zumis ica zumajo a su, e gaye 
promenis, ed esis kurioza pri to quon omnu 
altra facas, e quale on sentas, esante ulu 
altra, kande subite lu venis a sabloza teraso, 
ed en la teraso esis granda truo. 

“Haha!” dicis Pu. (Rum-tum-tidel-um- 
tum.) "Se me irge savas pri irgo, ta truo 
signifikas Kuniklo,” lu dicis, “e Kuniklo 
signifikas Kompaneso, lu dicis, “e 
Kompaneso signifikas Manjajo ed Askoltez- 
Me-Zumar e tala kozi. Rum-tum-tum-tidel- 
um.” 

Do lu inklinis su, pozis sua kapo aden la 
truo, e klamis: 

“Kad irgu esas hike?” 

Venis subita sono di pedo-skrapo en la 
truo, e pose silenco. 

“To quon me dicis esis, “Kad irgu esas 
hike?”” tre laute klamis Pu. 

“No!” dicis voco; e pose pluse dicis, “Tu 
ne mustas tante laute klamar. Me tote bone 
audis tu l'unesmafoye." 

"Ba" dicis Pu. "Kad ya ne esas irgu 
hike?" 

"Nulu." 

Winnie-la-Pu tiris sua kapo ek la truo, e 
kelkatempe pensis, e lu pensis a su, “Ulu 
mustas esar ibe, pro ke ulu mustis dicir 

“Nulu.”” Do lu itere pozis sua kapo aden la 
truo, e dicis: 

“Saluto, Kuniklo, ka to ne esas tu?” 

“No,” dicis Kuniklo, tafoye per altra sorto 
de voco. 

“Ka to ne esas la voco di Kuniklo?” 

“Me ne ton opinionas,” dicis Kuniklo. “On 
ne intencas ke ol esez la voco di Kuniklo.” 

“Ho!” dicis Pu. 

Lu tiris sua kapo ek la truo, e facis plusa 
penso, e lore ripozis ol aden la truo, e dicis: 

“Nu, ka tu bonvole dicos a me, ube esas 
Kuniklo?” 

“Lu iris por vizitar sua amiko Pu-Urso, 
qua esas grand amiko di lu.” 

“Ma co esas Me!” dicis Urso tre 
surprizata. 

“Quala Me?” 

“Pu-Urso.” 

“Ka tu esas tote certa?” dicis Kuniklo 
mem plu surprizata. 

“Tote, tote certa,” dicis Pu. 

“Ho, nu, do enirez.” 

Do Pu pulsis e pulsis e pulsis su tra la 
truo, e lu tandem eniris. 

"Tu esis tre justa” dicis “Kuniklo 
regardante lu de kapo til pedi. “Ya esas tu. 
Me joyas vidar tu.” 

“Quan tu supozis ol esar?” 

“Nu, me ne esis certa. Tu savas quale esas 
en la Foresto. On ne darfas lasar ke irgu 
enirez la domo. On mustas sorgar. Ka tu 
deziras bokedo di ulo?” 

Pu sempre prizis kelka nutrivi ye dek-e- 
un kloki matine, e lu tre joyis vidar ke 
Kuniklo prenas la pladi e drink-poti; e 
kande Kuniklo dicis, “Mielo o koncentrata 
lakto kun tua pano?" lu tante ecitesis ke lu 
dicis, “Oli amba," e pose, por ne semblar 
avidega, lu pluse dicis, "Ma ne suciez pri la 
pano, me pregas." E dum longa tempo pos 
to lu dicis nulo ... til ke, tandem, zumante a 
su per kelke glutinala voco, lu staceskis, 
amikale presis la avana pedo di Kuniklo, e 
dicis ke lu mustas irar. 

"Ka tu mustas?" Kuniklo polite dicis. 

“Nu,” dicis Pu, “me darfas restar kelke 
plu longe se ol—se tu——” e lu forte esforcis 
regardar vers la nutriv-armaro. 

"Fakte," dicis Kuniklo, "Me ipsa intencas 
quik irar." 

^Ho, nu, takaze me iros. Adio." 

“Nu, adio, se tu esas certa ke tu ne volas 
pluso." 

"Kad esas pluso?" Pu rapide questionis. 

Kuniklo forprenis la kovrili del pladi, e 
dicis, ^No, ne esas." 

"Me ton supozis," dicis Pu, afirmante a su 
per kapsigno. “Nu, adio. Me mustas irar." 


Do lu klimeskis tra la truo. Lu tiris per 
sua avana pedi, e pulsis per sua dopa pedi, e 
pos kurta tempo lua nazo esis itere en la 

libera aero ... e pose lua oreli ... e pose lua 
avana pedi ... e pose lua shultri ... e pose—— 

“Ho, helpez!” dicis Pu. "Me devas retroe 
irar.” 

“Ho ba!” dicis Pu. “Me mustas avane 
irar.” 

"Me povas facar nek l'una nek l'altra!" 
dicis Pu. “Ho, helpez e ba!” 

Ante lore Kuniklo volis anke irar por 
promenar, e trovante ke la avana pordo 
esas plenigita, lu iris per la dopa pordo, e 
cirkume iris a Pu, e regardis lu. 

“Hola, ka tu esas fixigita?” lu questionis. 


“N-no,” Pu sensucie dicis. “Me nur 
repozas e pensas e zumas a me.” 

“Do, donez pedo a me.” 

Pu-Urso extensis avana pedo, e Kuniklo 
tiris e tiris e tiris.... 

“Hau!” kriis Pu. “Tu dolorigas!” 

“La fakto esas,” dicis Kuniklo, “ke tu esas 
fixigita.” 

“To konsequas,” Pu iraceme dicis, “de ne 
havar sat grand avana pordi.” 

“To konsequas,” severe dicis Kuniklo, “de 
manjar tro multe. Me tatempe pensis,” dicis 
Kuniklo, “ecepte ke me ne deziris dicar,” 
dicis Kuniklo, “ke un de ni manjas tro 
multe," dicis Kuniklo, *e me savis, ke lu ne 
esas me," lu dicis. “Nu, nu, me iros por 
querar Christopher Robin." 

Christopher Robin lojis ye l’altra 
extremajo dil Foresto, e kande lu rivenis 
kun Kuniklo, e vidis la avana duimo di Pu, 
lu dicis, “Nesaja old Urso,” per tante amanta 
voco ke omnu itere esperis. 

“Me jus penseskis,” dicis Urso, e kelke 
sniflis, “ke Kuniklo forsan nultempe itere 
uzos sua avana pordo. E me odius to,” lu 
dicis. 

“Anke me,” dicis Kuniklo. 

“Kad itere uzar sua avana pordo?” dicis 
Christopher Robin. “Lu certe itere uzos sua 
avana pordo.” 

“Bone,” dicis Kuniklo. 

“Se ni ne povas ektirar tu, Pu, ni povus 
retroe pulsar tu.” 

Kuniklo penseme gratis sua labio-pili, e 
remarkis ke, kande Pu esabos retroe pulsita, 
lu esos itere ibe, e, sendubite, nulu plu joyas 
vidar Pu kam lu, ma, nu, komprenez, uli 
habitas en arbori ed uli habitas sub la tero, 
nee 

"Ka tu volas dicar ke me nultempe 
ekirez?" dicis Pu. 

“Me volas dicar," dicis Kuniklo, “ke, tu 
esante tante fore ek, disipar l'esforco esus 
regretinda." 

Christopher Robin konkordis per 
kapsigno. 

“Do esas nur un ago facenda,” lu dicis. 
“Ni vartez til ke tu itere magreskos.” 

"Quanta tempo bezonesas por 
magreskar?” anxioze questionis Pu. 

“Cirkume un semano, me supozas.” 

“Ma me ne povas restar hike dum un 
semano!” 

“Tu ya povas restar, sensaja old Urso. 
Esas ekirigar tu qua esas tante desfacila.” 

“Ni lektos a tu,” gaye dicis Kuniklo. “E 
me esperas, ke ne nivos,” lu pluse dicis. “E 
me dicas, mea kerlo, ke tu kovras multa 
spaco en mea domo—ka tu permisas ke me 
uzez tua dopa gambi kom toalo-tresto? Pro 

ke, me volas dicar, li esas ibe—li facas nulo 
—ed esus tre konvenant pendigar toali de 
li.” 

“Un semano!” triste dicis Pu. “Quo pri 
repasti?” 

“Me timas ke esos nula repasti,” dicis 
Christopher Robin, “por plu rapide 
magreskar. Ma ni ya laute lektos a tu.” 

Urso sospireskis, e trovis ke lu ne povis 
pro ke lu tante forte fixigesas; e lakrimo 
rulis alonge lua vango, dum ke lu dicis: 

“Do, ka tu lektos Sustenanta Libro, tala 
quala helpos e komfortigos Fixigit Urso en 
Forta Stretajo?” 


—~ : 

Do dum un semano Christopher Robin 
lektis tala libro ye la Nordal extremajo di 
Pu, e Kuniklo pendigis sua lavajaro ye la 
Sudal extremajo ... ed inter olti Urso sentis 
su sempre plue magraskar. E ye la fino dil 
semano Christopher Robin dicis, “Nun!” 

Do lu tenis la avana pedi di Pu e Kuniklo 
tenis Christopher Robin, ed omna amiki e 
parenti di Kuniklo tenis Kuniklo, e li 
ensemble tiris.... 

E dum longa tempo Pu dicis nur “Hau!” ... 

Ed “Ho!” 

E lore, subite, lu dicis “Pop!” exakte quale 
se stopilo venas ek botelo. 

E Christopher Robin e Kuniklo ed omna 
amiki e parenti di Kuniklo rotatre kulbutis 
retroe ... ed adsur li venis Winnie-la-Pu— 
liberigita! 

Do, per dankanta kapsigno al amiki, lu 
duris sua promeno tra la foresto, e fiere 
zumis a su. Ma Christopher Robin amoze 
regardis lu iranta e dicis a su, “Sensaja old 
Urso!” 

CHAPITRO III 


En qua 
Pu e Porketo chasas 
e preske kaptas Wuzelo 


La Porketo lojis en tre granda domo meze 
di fago, e la fago esis meze dil foresto, e la 
Porketo esis meze dil domo. Apud lua domo 
esis peco di ruptita planko qua havis: 
"KONTRAVENCANTI P" sur ol Kande 
Christopher Robin questionas la Porketo 
quon ol signifikas, lu dicis ke ol esis la 
nomo di sua avulo, ed esis en la familio 
dum longa tempo. Christopher Robin dicis 
ke on tote ne povas esar nomizita 
Kontravencanti P, e Porketo dicis, yes, on 
povas, pro ke sua avulo esis, ed ol esas 
kurta formo di Kontravencanti Per, qua 
esas abreviata formo di Kontravencanti 
Percival. E lua avulo havabis du nomi kaze 
ke lu perdus un de oli—Kontravencanti pro 
onklo, e Percival pro Kontravencanti. 

“Me havas du nomi,” sensucie dicis 
Christopher Robin. 


“Nu, yen, pruvo,” dicis Porketo. 
Dum ula bela vintrala dio, dum ke 
Porketo forbroshis la nivo avan sua domo, 

lu hazarde adsupre regardis, ed ibe stacis 
Winnie-la-Pu. Pu  marchis  cirklatre, 
pensante pri altro, e kande Porketo klamis a 
lu, lu nur duris marchar. 

“Saluto!” dicis Porketo, “quon tu facas?” 

“Chasas,” dicis Pu. 

“Chasas quo?” 

“Sequas la traci di ulo,” tre misterioze 
dicis Winnie-la-Pu. 

“Sequas la traci di quo?” dicis Porketo, e 
pluproximeskis. 

“Exakte ton me questionas me. Me 
questionas me, Quo?” 

“Quon tu anticipas respondar?” 

“Me mustas vartar til ke me rajuntabos 
oL" dicis Winnie-la-Pu. “Yen, regardez 
adibe.” Lu indikis per fingro la sulo avan lu. 
“Quon tu vidas ibe?” 

“Traci,” dicis Porketo. “Pedo-marki.” Lu 
stridis pro eciteso. “Ho, Pu! Ka tu opinionas 
ke ol esas—esas—esas Wuzelo?” 

“Forsan esas,” dicis Pu. “Ulfoye esas, ed 
ulfoye ne esas. On ne povas predicar per 
pedo-marki.” 

Pos ta kelka vorti lu duris sequar la traci, 
e Porketo, pos regardir lu dum un o du 
minuti, kuris dop lu. Winnie-la-Pu subite 
haltabis, ed inklinis su super la traci 
semblante konfuzigite. 

“Quo esas?” questionis Porketo. 

“Es tre stranja, dicis Urso, “ma nun 
semblas esar du animali. Ico—irge-quo-ol- 
esis—kunvenas kun altro—irge-quo-ol-esas 
—e la du nun ensemble iras. Ka tu bonvole 
venos kun me, Porketo, kaze ke li esas 
Enemikal Animali?” 

Porketo gratis sua orelo kun agreabla 
maniero, e dicis ke lu havas nulo facar til 
venerdio, e joyas venar, kaze ke ol advere 
esas Wuzelo. 

“Tu volas dicar, kaze ke ol advere esas du 
Wuzeli," dicis Winnie-la-Pu, e Porketo dicis 
ke omnakaze lu havas nulo facar til 
venerdio. Do li ensemble marchis. 

Hike esis larico-bosketo, e semblis quale 
se la du Wuzeli, se li esas Wuzeli, irabis 
cirkum ica bosketo; do cirkum ica bosketo 
iris Pu e Porketo dop li; Porketo disipis la 
tempo per naracar to quon lua Avulo 
Kontravencanti P facabis por Forigar 
Rigideso pos Sequar Traci, e quale Avulo 
Kontravencanti P sufrabis Anheleso dum 
sua plu tarda yari, ed altra interesiva temi, e 
Pu esis kurioza quala esas Avulo, e se 

forsan li nun sequas Du Avuli, e, se yes, ka 
lu permisesus duktar un de li adche su e 
retenar ol, e quon dicus Christopher Robin. 
E la traci duris avan li.... 

Subite Winnie-la-Pu haltis, ed ecitate 
indikis per fingro avan su. “Regardez!” 

“Quo?” saltetante dicis Porketo. Lore, por 
montrar ke lu ne esabis timigita, lu saltis 
un- o dufoye quale se lu exercas. 

“La traci!” dicis Pu. “Triesma animalo 
venas a l'altra du!” 


“Pu!” kriis Porketo. “Ka tu opinionas ke 
ol esas plusa Wuzelo?” 

“No,” dicis Pu, “pro ke ol facas diferanta 
marki. Esas o Du Wuzeli ed un, quaze, 
Wizelo, o Du, quaze, Wizeli ed un, se ol 
esus, Wuzelo. Ni durez sequar oli." 

Do li duris marchar, nun kelkete 
anxiante, kaze ke la tri animali avan li 
havas Enemikal Intenco. E Porketo multe 
deziris ke lua Avulo K. P. esez ibe, vice esar 
altraloke, e Pu pensis ke esus tre agreabla 
renkontrar Christopher Robin subite ma 
tote hazarde, e nur pro ke lu tante multe 
amas Christopher Robin. Lore, subite, 
Winnie-la-Pu itere haltis, e lekis la pinto di 
sua nazo por koldigar ol, nam lu sentis plu 
varma ed anxioza kam lu ultempe esabis. 
Esas quar animali avan li! 

"Ka tu vidas, Porketo? Regardez lia traci! 
Tri, quaze, Wuzeli, ed un, quaze, Wizelo. 
Altra Wuzelo venis a li!” 

Tale semblis esar. Yen la traci; l'una 
transiris l'altra hike, konfuze kun olti ibe; 

ma tre klare, hike od ibe, la traci di quar 
kolektaji di pedi. 

“Me opinionas,” dicis Porketo, pos ke lu 
anke lekabis la pinto di sua nazo, e trovis ke 
to ne multe komfortigas lu, “me opinionas 
ke me jus rimemoras ulo. Me jus rimemoras 
to quon me obliviis hiere facar e ne povos 
morge facar. Do me supozas ke me devas 
retroirar e nun facez ol.” 

“Ni facos ol dum posdimezo, e me venos 
kun tu,” dicis Pu. 

“Ne esas tala ago quan on povas facar 
dum posdimezo,” rapide dicis Porketo. 
"Esas tre partikulara matinala ago, qua 
mustas esar facita matine, e, se posible, 
inter la kloki—— Quanta kloki esas?" 

“Cirkume dek-e-du kloki,” dicis Winnie- 
la-Pu, regardante la suno. 

“Inter, quale me dicis, la kloki dek-e-du e 
dek-e-du e kin minuti. Do, advere, kara Pu, 
se tu pardonus me—— Quo esas to?” 

Pu regardis la cielo, lore, itere audante la 
siflo, lu adsupre regardis la branchi di 
granda querko, e lore vidis amiko. 

“Yen, Christopher Robin,” lu dicis. 

“Ha, do tu esos sekura,” dicis Porketo. 
“Tu esos tote sekura kun lu. Adio,” e lu 
kuris vers sua domo tam rapide kam 
posible, tre felica itere esar For Danjero. 


Christopher Robin lente decensis sua 
arboro. 

“Sensaja old Urso,” lu dicis, “quon tu 
facas? Komence tu dufoye sole cirkumiris la 
bosketo, e pose Porketo kuris dop tu e vi 
ensemble itere cirkumiris, e lore vi ireskis 
quaresmafoye cirkumirar——” 

“Vartez dum instanto,” dicis Winnie-la- 
Pu, levante un avana pedo. 

Lu sideskis e pensis, per la maxim 
pensema maniero posibla. Lore lu fitis sua 

pedo aden un de la Traci ... e lore lu dufoye 
gratis sua nazo, e staceskis. 

"Yes," dicis Winnie-la-Pu. 

“Me nun komprenas,” dicis Winnie-la-Pu. 

“Me esis Fola e Trompita,” dicis lu, “e me 
esas Urso havanta Tote Nula Cerebro.” 

“Tu esas la Maxim Bon Urso en la Tota 
Mondo,” tranquiligante dicis Christopher 
Robin. 

"Ka me esas?" esperoze dicis Pu. E lore lu 
subite feliceskis. 

“Omnakaze, lu dicis, “esas preske 
Tempo por Dejunar.” 

Do lu iris adheme por dejunar. 

CHAPITRO IV 


En qua 
Iyor perdas kaudo 
e Pu trovas kaudo 


L'Evoza Griza Asno, lyor, stacis sole en 
kardonoz parto dil foresto, lua avana pedi 
larje pozita, lua kapo ye un flanko, e pensis 
pri kozi. Ulfoye lu triste pensis a su, "Pro 
quo?" ed ulfoye lu pensis, “Quo pro?" ed 
ulfoye lu ne tote savis pri quo lu ya pensis. 
Do kande Winnie-la-Pu pezoze pedpazis 
vers lu, Iyor tre felice kurtatempe cesis 

pensar por dicar “Quale tu standas?” 
desgaye a lu. 

"E quale tu standas?" dicis Winnie-la-Pu. 

Iyor ocilis sua kapo del una flanko al 
altra. 

“Ne tro standas,” lu dicis. “Me semblas ne 
standar dum longa tempo." 

“Ho ve, ho ve," dicis Pu, “me regretas pri 
lo. Ni videz tu." 


Do Iyor stacis e triste regardis la tero, e 
Winnie-la-Pu unfoye marchis cirkum lu. 

“Nu, quo pri tua kaudo?” lu surprizate 
dicis. 

“Ya quo pri ol?” dicis Iyor. 

“Ol ne esas ibe!” 

“Ka tu esas certa?” 

“Nu, kaudo od esas ibe od ne esas ibe. On 
ne povas erorar pri to. E la tua ne esas ibe!” 

“Do, quo esas ibe?” 

“Ni regardez,” dicis Iyor, e lu lente turnis 
su a la loko ube sua kaudo esabis ne longe 
ante lore, e trovante ke lu ne povas rajuntar 
ol, lu turnis su altradirecione, til ke lu 
rivenis al unesma posturo, e lore lu abasis 
sua kapo e regardis tra sua avana gambi, e 
tandem lu dicis, kun longa, trista sospiro, 
“Me opinionas, ke tu esas justa.” 


“Certe me esas justa,” dicis Pu. 

“To Explikas Multo,” desgaye dicis Iyor. 
“To Explikas Omno. Nula Surprizo.” 

“Tu evidente livis ol ulaloke,” dicis 
Winnie-la-Pu. 

“Ulu evidente prenis ol" dicis lyor. 
"Segun Kustumo," lu pluse dicis, pos longa 
taco. 

Pu opinionis ke lu devas helpante parolar 
pri la kazo, ma ne tote savis quon dicar. Do 
vice parolar lu decidis helpante facar. 

“Tyor,” lu solene dicis, “me, Winnie-la-Pu, 
trovos tua kaudo por tu.” 

“Danko, Pu,” respondis Iyor. “Tu esas 
real amiko,” lu dicis. “Ne quale Uli,” lu dicis. 

Do Winnie-la-Pu iris por trovar la kaudo 
di Iyor. 

Esis bela printempala matino en la 
foresto kande lu ireskis. Mola nubeti felice 
ludis en blua cielo, tempope saltetis avan la 
suno quale se li venas por extingar ol, pose 
subite forglitis por ke la nexta nubeto juez 
sua foyo. Tra oli ed inter oli la suno brave 
brilis; e bosko qua werabis sua pingli dum 
la tota yaro lore semblis evoza e 
vestachizita apud la nova verda dentelo 
quan la fagi tante belete metabis. Tra bosko 
e bosketo marchis Urso; adinfre alonge 
penti ek dorno-ginesti ed eriki, trans 
stonoza  rivereto-liti, «adsupre alonge 
eskarpa gresa terasi itere aden l'erikeyo; e 
tandem, fatigita ed hungranta, til ke lu 

eniris la Cent-Akrea! Foresto. Nam esis la 
Cent-Akrea Foresto quan Otuso habitas. 

"E se irgu savas irgu pri irgo," dicis Urso 
a su, “esas Otuso qua savas ulo pri ulo,” lu 
dicis, ^o mea nomo ne esas Winnie-la-Pu," 
lu dicis. "Ed ol esas," lu pluse dicis. "Do, 
yen. 


1 "Akreo": 0,405 hektaro. 

Otuso lojas che La Kastani, baroka lojeyo 
havanta multa charmo, qua esas plu granda 
kam la lojeyo di altri, od ol tale semblis ad 
Urso, pro ke ol havas e pordo-martelo e 
klosheto-kordono. Sub la pordo-martelo 
esis notico: 


BONVLE SONGEZ SE RSPNDO 
BEZONSAS. 


Sub la klosheto-kordono esis altra notico: 


BONVOL PHRAPTZ SE RESPNDO NE 
BEZONESS. 


Ta notici esabis skribita da Christopher 
Robin, qua esas la solo homo kapabla 
espelar en la foresto; nam Otuso, quankam 
sat saja pri multa kozi, kapabla lektar e 
skribar ed espelar sua propra nomo 
TUOSO, ulmaniere falias pri tala delikata 
vorti quala MORBILO e BUTRIZITA 
ROSTO-PANO. 

Winnie-la-Pu tre sorgeme lektis la du 
notici, komence de sinistre a dextre, e pose, 
kaze ke lu ne komprenabis ulo, de dextre a 
sinistre. Lore, por esar tote certa, lu frapetis 
e tiris la frapilo, e lu tiris e frapetis la 
klosheto-kordono, e lu klamis per tre lauta 

voco, “Otuso! Me bezonas respondo! Esas 
Urso qua parolas.” E la pordo apertesis, ed 
Otuso ekregardis. 

“Saluto, Pu,” lu dicis. “Quale omno 
standas?” 

“Terorinde e Triste,” dicis Pu, “pro ke 
Iyor, qua esas mea amiko, perdis sua kaudo. 
E lu esas Negaya pro to. Do ka tu bonvole 
dicez a me, quale trovar ol por lu?” 

“Nu,” dicis Otuso, “la “kustumala 
proceduro en tala kozi esas lo sequanta.” 

“Quo signifikas Krustomal Ambasadoro?” 
dicis Pu. “Nam me esas Urso havanta Tre 
Poka Cerebo, e longa vorti Jenas me.” 

“Ol signifikas To Facesar.” 

“Se ol ton signifikas, me ne plendas,” 
humile dicis Pu. 

“To quon on unesme facez esas lo 
sequanta. Unesme, Afishigez Premio. Pose 


» 


"Nur un instanto," dicis Pu, e levis sua 
avana pedo. “Quon ni facez ad ico—quon tu 
dicis? Tu dicante sternutis." 

“Me ne sternutis." 

"Yes, ton tu facis, Otuso." 

[14 . 

Pardonez me, Pu, me ne sternutis. On ne 
povas sternutar sen remarkar ol.” 

“Nu, on ne povas remarkar sen ke ulo 

sternutesis.” 

“To quon me dicis esis, “Unesme 
Afishigez Premio.” 

“Tu itere sternutis,” triste dicis Pu. 

“Premio!” Otuso tre laute dicis. “Ni 
skribez afisho por dicar ke ni donos granda 
ulo ad irgu qua trovos la kaudo di Iyor.” 


“Me komprenas, me komprenas,” dicis 
Pu, ed afirmis per kapsigno. “Parolante pri 
grand uli,” lu reveme pluse dicis, “me 
kustumale manjas uleto cirkume nun— 
cirkume ica kloko matine,” e lu aspireme 
regardis la nutriv-armoro en l'angulo di la 
salono di Otuso; “nur bokedo di 
koncentrata lakto od ulo, forsan kun leko 
de mielo——” 

“Nu,” dicis Otuso, “ni skribas ica notico, e 
ni afish-glutinas ol omnaloke en la foresto.” 

“Leko de mielo,” Urso murmuris a su, “o 
—o ne, segunkaze.” E lu profunde sospiris, e 

tre forte esforcis askoltar to quon Otuso 
dicas. 

Ma Otuso parolis e parolis, uzis sempre 
plu longa vorti, til tandem lu retrovenis 
adube lu komencabis, e lu explikis ke la 
homo qua devas skribar ica notico esas 
Christopher Robin. 

“Esis ta qua skribis la notici an mea 
avana pordo por me. Ka tu vidis oli, Pu?” 

Longatempe Pu dicadis “Yes” e “No” 
l'una pos l'altra, l'okuli klozita, a to quon 
Otuso dicas, e pro ke lu lastafoye dicabis, 
“Yes, yes,” lu dicis “No, tote ne,” sen advere 
savar to quon Otuso dicas. 

“Ka tu ne vidis oli?” dicis Otuso kelke 
surprizite. “Venez nun e regardez oli.” 

Do li ekiris. E Pu regardis la pordo- 
martelo e la notico sub ol, e lu regardis la 
klosheto-kordono e la notico sub ol, e 
regardante la klosheto-kordono, lu sentis ke 
lu vidabis ulo simila, en altra loko, dum 
altra tempo. 

“Bela klosheto-kordono, ka ne?” dicis 
Otuso. 

Pu konsentis per kapsigno. 

“Ol rimemorigas da me pri ulo,” lu dicis, 
“ma me ne povas pensar quo. Ube tu 
obtenis ol?” 

“Me hazarde trovis ol en la Foresto. Ol 
pendis sur arbusto, e me komence pensis ke 
ulu ibe lojas, do me sonigis per ol, e nulo 
eventis, e lore me tre forte sonigis per ol, ed 
ol falis aden mea manuo, e pro ke nulu 
semblis posedar ol, me portis ol adheme, e 
do——” 

“Otuso,” solene dicis Pu, “tu eroris. Ulu 
ya posedas ol.” 

“Qua?” 

"Iyor. Mea kar amiko Iyor. Lu esis—lu 
afecionis ol." 

"Kad afecionis?" 

"Esis unionita ad ol," triste dicis Winnie- 
la-Pu. 


Do per ta vorti lu desligis ol, e portis ol 
ad Iyor; e kande Christopher Robin 
klovagabis ol ad olua justa loko, lyor 
gambolis tra la foresto, ed ociligis sua 
kaudo tante joyoze ke Winnie-la-Pu sentis 
stranje, e mustis hastar adheme por 
repasteto por sustenar su. Ed, un mi-horo 
plu tarde, vishante la boko, lu fiere kantis a 
su: 

Qua trovis la Kaudo? 
“Me,” dicis Pu, 

“Ye quarimo ante du 
(Ecepte ke esis advere 
quarimo ante dek-e-du) 

Me trovis la Kaudo!” 

CHAPITRO V 


En qua 
Porketo renkontras Hefalumpo 


LEĜE 


Uldie, kande (Christopher Robin e 
Winnie-la-Pu e Porketo kune konversis, 
Christopher Robin glutis la bokedo quan lu 
manjis e sensucie dicis: “Hodie me vidis 
Hefalumpo, Porketo.” 

“Quon ol facis?” questionis Porketo. 

“Nur lumpante iris,” dicis Christopher 
Robin. “Me ne supozas ke ol vidis me.” 

“Me ulfoye vidis un de li,” dicis Porketo. 
“Adminime, me supozas ke me vidis un de 
li,” lu dicis. “Nur forsan ol ne esis.” 

“Anke me,” dicis Pu, kurioza pri quale 
aspektas Hefalumpo. 

“On ne ofte vidas li,” sensucie dicis 
Christopher Robin. 

“Ne nun,” dicis Porketo. 

“Ne dum ica sezono,” dicis Pu. 

Lore li omna konversis pri altro til la 
tempo por ke Pu e Porketo kune irez 
adheme. Komence, dum ke li pezoze pazis 
alonge la voyeto qua esas la bordo dil Cent- 
Akrea Foresto, li ne multe parolis l'una a 
Valtra; ma venante al rivereto e l'una 
helpinte l'altra trans la pazo-stoni, e li povis 
itere marchar flanko an flanko trans 
erikeyo, li amikale paroleskis pri ico e pri 
ito, e Porketo dicis, “Se tu komprenas me, 
Pu,” e Pu dicis, “Me ipsa same opinionas, 
Porketo,” e Porketo dicis, “Ma altralatere, 
Pu, ni rimemorez,” e Pu dicis, “Tote vera, 
Porketo, quankam me obliviabis til nun.” E 
lore, jus venante a la Sis Pini, Pu cirkume 
regardis por kontrolar ke nulu altra 
askoltas, e dicis per tre solena voco: 

“Porketo, me decidas ulo.” 

“Quon tu decidas, Pu?” 

“Me decidas kaptar Hefalumpo.” 

Dicante lo, Pu plurfoye afirmis per 
kapsigno, e vartis por ke Porketo dicez 
"Quale?" o “Pu, tu ne povas!” od ulo 
helpanta di tala sorto, ma Porketo dicis 
nulo. La fakto esis, ke Porketo volis ke lu 
unesme pensabus lo. 

"Me facos lo," dicis Pu, pos vartir kelke 
plu longe, "per kaptilo. Ed ol mustas esar 
Ruzoza Kaptilo, do tu mustas helpar me, 
Porketo." 

“Pu,” dicis Porketo, itere tre felica, “me ya 
helpos." Lore lu dicis, “Quale ni facos lo?" e 
Pu dicis, "Yen la punto. Quale?" E lore li 
kune sideskis por meditar. 

L'unesma ideo di Pu esis, ke li exkavez 
Tre Profunda Foso, e pose la Hefalumpo 
venos e falos aden la Foso, e—— 

"Pro quo?" dicis Porketo. 

"Pro quo quo?" dicis Pu. 

"Pro quo lu enfalus?" 

Pu fricionis sua nazo per sua avana pedo, 
e dicis ke la Hefalumpo forsan alongiros, 
zumante kansoneto, e regardante la cielo, 
esante kurioza ka pluvos, do lu ne vidos la 
Tre Profunda Foso til ke lu esas mi-voye 
infre, kande esos tro tarda. 

Porketo dicis ke to esas tre bona Kaptilo, 
ma supozez ke ja pluvas? 

Pu itere fricionis sua nazo, e dicis ke lu 
ne antee pensabis lo. Lore lu feliceskis, e 
dicis ke, se ja pluvus, la Hefalumpo 
regardus l’adsupra cielo, kurioza ka 
klareskos, do lu ne vidus la Tre Profunda 
Foso til ke lu esas mi-voye infre.... Kande 
esos tro tarda. 

Porketo dicis ke, ta punto «esante 
explikita, lu opinionas ke ol esas Ruzoza 
Kaptilo. 

Audante lo, Pu esis tre fiera, e lu sentis 
quale se la Hefalumpo esas ja bone kaptata, 
ma restas nur un plusa punto pensinda, e to 
esas ico. Ube li exkavez la Tre Profunda 
Foso? 

Porketo dicis ke la maxim bona loko esez 
en ula loko ube esas la Hefalumpo, jus ante 
ke lu falos aden ol, ma plu avana per un 
metro. 

“Ma takaze lu vidus ni exkavar ol,” dicis 
Pu. 

“Ne se lu regardas la cielo.” 

“Lu Suspektus,” dicis Pu, “se lu hazarde 
infre regardus.” Lu longatempe pensis e 
pose triste dicis, “Ne esas tam facila kam 
me expektis. Me supozas, esas pro to ke 
Hefalumpo preske nultempe kaptesas.” 

“Justa supozo,” dicis Porketo. 

Li sospiris e staceskis; e forpreninte kelka 
ginesto-dorni ek su li itere sideskis; e dum 
la tota tempo Pu dicis a su, “Se me povus 
pensar ulo!” Nam lu opinionis ke Tre 
Injenioza Cerebro povas kaptar Hefalumpo 
se lu nur savas la justa maniero por facar lo. 

“Supozez,” lu dicis a Porketo, “ke tu volas 
kaptar me, quale tu facus lo?” 

"Nu," dicis Porketo, “me facus lo 
icamaniere. Me facus Kaptilo, ed en la 
Kaptilo me pozus Jaro de Mielo, e tu flarus 
ol, e tu enirus por ol, e——" 

"E me enirus por ol,” ecitite dicis Pu, “ma 
tre sorgeme por ne domajar me, e me venus 
a la Jaro de Mielo, e me unesme lekus la 
bordi, pretextante ke esas nula plusa mielo, 
tu komprenas, e lore me formarchus e 
pripensus ol kelkatempe, e lore me rivenus 
adhike e komencus lekar la mezo dil jaro, e 
lore——” 

“Yes, nu, to ne importas. Tu esus ibe, ed 
ibe me kaptus tu. L’unesma punto pripensar 
esas, Quon Hefalumpi prizas? Me supozas, 
glani, ka ne? Ni kolektos granda quanto de 
——ho, vekez, Pu!” 

Pu, qua enirabis felica revo, tresayante 
vekis, e dicis ke Mielo esas multe plu 
kaptema kam Glani. Porketo ne tale 
opinionis; e li komencabis disputar, kande 

Porketo rimemoris ke, se li pozus glani 
aden la Kaptilo, lu mustas trovar la glani, 
ma se li enpozus mielo, takaze Pu mustas 
cedar sua propra mielo, do lu dicis, “Bone, 
mielo,” samtempe kam Pu anke rimemoris, 
ed esis pronta dica, “Bone, glani.” 

“Mielo,” penseme dicis Porketo a su, 
quale se ol esas decidata. “Me exkavos la 
foso, dum ke tu queros la mielo.” 

“Bone,” dicis Pu, e lu pezoze forpazis. 


Tam balde kam lu venis a sua domo, lu 
iris al nutriv-armoro; e lu staceskis sur 
sidilo, e prenis de la supra tabulo tre granda 
jaro de mielo. Ol havis la vorto MEELO 
skribita sur ol, ma, por certigar, lu forprenis 
la papera kovrilo e regardis ol ed ol 
aspektis simile a mielo. "Ma on ne povas 
esar certa," dicis Pu. “Me rimemoras ke mea 
onklo ulfoye dicis ke lu vidabis fromajo 
havanta ca exakta koloro.” Do lu enpozis 
sua lango, e facis granda leko. "Yes," lu 
dicis, “esas mielo. Sendubite. E mielo, me 
darfas dicar, til la fundo dil jaro. Sen ke, 
komprenende,” lu dicis, “ulu pozis fromajo 
ye la fundo, nur jokante. Forsan me devas 
kelke plu fore enirar ... kaze ke ... kaze ke 
Hefalumpi ne prizas fromajo ... quale me ... 
Ha!" E lu profunde sospiris. ^Me esis justa. 
Ya esas mielo, til la fundo." 

Certiginte lo, lu portis la jaro a Porketo, e 
Porketo regardis del fundo di sua Tre 
Profunda Foso, e dicis, "Ka tu havas ol?" e 
Pu dicis, "Yes, ma la jaro ne esas tote 
plena," e lu jetis ol adinfre a Porketo, e 
Porketo dicis, ^No, ol ne esas! Ka tu havas 
nur ico?" e Pu dicis, "Yes." Pro ke lu havis 
nur ito. Do Porketo pozis la jaro ye la fundo 
di la Foso, ed ekklimis, e li kune iris 
adheme. 

“Nu, bona nokto, Pu,” dicis Porketo, 
arivinte che Pu. “E ni kunvenez morge 
matine ye sis kloki apud la Pini, e ni vidos 
quanta Hefalumpi ni havos en nia Kaptilo.” 

“Sis kloki, Porketo. Ka tu havas kordeto?” 

“No. Pro quo tu deziras kordeto?” 

“Por duktar li adheme.” 

“Ho!... Me opinionas ke Hefalumpi venas 
se on siflas. 

“Uli facas lo, uli ne facas lo. On ne povas 
esar certa pri Hefalumpi. Nu, bona nokto!” 

“Bona nokto!” 

E Porketo kuris a sua domo, 
KONTRAVENCANTI P, dum ke Pu preparis 
enlitigar su. 

Plura hori plu tarde, jus kande nokto 
forrepteskis, Pu subite vekis pro mala sento. 
Lu antee havabis ta mala sento, e lu savis 
olua signifiko. Lu hungras. Do lu iris al 
nutriv-armoro, e lu staceskis sur sidilo ed 
extensis manuo a la supra tabulo, e trovis— 
nulo. 

“Stranja,” lu pensis. “Me savas ke me 
havis jaro de mielo ibe. Plenigita jaro, plena 
de mielo til la suprajo, ed ol havis MEELO 
skribita sur ol, por ke me savez ke ol esas 
mielo. Tre stranja.” Lore lu vageskis tra la 
domo, kurioza pri ube ol esas e 
murmurante murmuro a su. Quale ico: 

Tre, tre stranja pelmelo, 

Me savas ke esis mielo; 

Pro ke ol etiketizis 
Tale: MEELO. 


Jaro enorm e plena, ya 

Ube, ube esas ol gaya, 

Gaya sen me apud ol— 
Nu, pelmelo. 


Lu trifoye murmurabis ico a su en 
kantatra maniero, kande lu subite 
rimemoris. Lu pozabis ol aden la Ruzoza 
Kaptilo por kaptar la Hefalumpo. 

“Ba!” dicis Pu. “To konsequas de esar 
benigna a Hefalumpi.” E lu ri-enlitigis su. 

Ma lu ne povis dormar. Quante plu lu 
esforcis dormar, tante plu lu ne povis. Lu 
esforcis Kontar Mutoni, qua ulfoye helpas 
dormeskar, e, pro ke to ne helpis, lu esforcis 
Kontar Hefalumpi. E to mem min helpis. 
Pro ke omna Hefalumpo kontita iris rekte a 
jaro de mielo di Pu, e manjis omno. Dum 
kelka minuti lu mizeroze jacis, ma kande la 
kinacent-e-okadek-e-sepesma Hefalumpo 
lekis sua labii, e dicis a su, “Ico esas tre 
bona mielo, me ne rimemoras gustir plu 
bona mielo,” Pu ne plus povis tolerar. Lu 


TI 


saltis ek la lito, lu kuris ek la domo, e lu 
kuris rekte al Sis Pini. 


La Suno ankore restis en la lito, ma 
heleso esis en la cielo super la Cent-Akrea 
Foresto qua semblis montrar ke ol vekas e 
balde forfrapos la lit-linji. En la mi-lumo la 
Sis Pini aspektis kolde e sole, e la Tre 
Profunda Foso semblis plu profunda kam ol 
esis, e la jaro de mielo di Pu ye la fundo esis 

misterioza, nur formo, nulo altra. Ma 
sempre pluproximeskante ad ol, lua nazo 
dicis a lu ke ol esas ya mielo, e lua lango 
ekvenis e komencis polisar lua boko, pronta 
por ol. 


“Ba!” dicis Pu, pozante sua nazo aden la 
jaro. “Hefalumpo manjis ol!” E lu kelke 
pensis, e dicis, “Ho, no, me facis lo. Me 
obliviis.” 

Fakte, lu manjabis la plu granda parto di 
ol. Ma esis poko ye la fundo dil jaro, e lu 
enpulsis sua kapo, e lekeskis.... 

Tandem Porketo vekis. Tam balde kam lu 
vekis, lu dicis a su, “Ho!” Lore lu brave 
dicis, “Yes,” e lore, mem plu brave, “Juste.” 
Ma lu ne sentis su esar tro brava, nam la 

vorto dansanta tra lua cerebro esis 
[44 * >” 
Hefalumpi. 


Quale esas Hefalumpo? 

Kad ol esas feroca? 

Kad ol ya venus se on siflus? E quale ol 
venus? 

Kad ol afecionus Porki? 

Se ol afecionus Porki, kad importus quala 
sorto de Porko? 

Supozante ke ol esas Feroca kontre Porki, 
kad importas se la Porko havas avulo 
nomizita KONTRAVENCANTI PERCIVAL? 

Lu ne savis la respondi ad irga de ta 
questioni ... e nur un horo plu tarde lu 
vidos sua unesma Hefalumpo! 

Komprenende Pu esos kun lu, e du esas 
plu Amikala. Ma supozez ke Hefalumpi esas 
Tre Feroca kontre Porki ed Ursi? Ka ne esas 
plu bona fingar ke lu havas kapo-doloro, e 
ne povas irar al Sis Pini camatine? Ma lore 
supozez ke esas tre bela dio, ed esas nula 
Hefalumpo en la kaptilo, do, lu esos hike, 
en la lito dum la tota matino, e disipos 
tempo pro nulo. Quon facar? 

E lore lu havis Injenioz Ideo. Lu nun tre 
nelaute iros al Sis Pini, tre cirkonspekte 
regardetos aden la Kaptilo, por vidar se esas 
Hefalumpo. E se yes, lu retroiros a sua lito, 
e se ne, lu ne retroiros. 

Do lu iris. Komence lu opinionis ke ne 
esos Hefalumpo en la Kaptilo, e pose lu 
pensis ke esos Hefalumpo en la Kaptilo, e 
pluproximeskante lu esis certa ke esas 
Hefalumpo en la Kaptilo, pro ke lu audis ol 
multe hefalumpar. 


j . 

“Ho ve, ho ve, ho ve!” dicis Porketo a su. 
E lu volis forkurar. Ma ulmaniere, venante 
tante proxime, lu opinionis ke lu mustas 
vidar quale aspektas Hefalumpo. Do lu 
reptis al bordo dil Kaptilo ed enregardis.... 

E dum ta tota tempo Winnie-la-Pu 
esforcabis fortirar la mielo-jaro de sua 
kapo. Quante plu lu sukusis ol, tante plu ol 

tenis lu. “Ba!” lu dicis, en la jaro, ed “Ho, 
helpez!” e, maxim ofte, “Hau!” E lu probis 
shokar ol kontre kozi, e to ne helpis lu; e lu 
esforcis klimar ek la Kaptilo, ma lu ne povis 
trovar la voyo. Do lu tandem levis sua kapo, 
kapo e jaro, ed emisis lauta, bramanta 
bruiso Tristoz e Desesperanta .. e 
tainstante Porketo adinfre regardis. 


"Helpez, helpez!” kriis Porketo, 
“Hefalumpo, Hororinda Hefalumpo!” e lu 
hastoze fugis tam rapide kam posible, 
ankore kriante, “Helpez, helpez, Herorinda 
Hofalumpo! | Hofez,  Hofez,  Helinda 
Horalumpo!  Horez, horez, Hofalinda 

Hellarumpo!” E lu ne cesis kriar e fugar til 
ke lu atingis la domo di Christopher Robin. 

"Ma quo esas,  Porketo?" dicis 
Christopher Robin, qua jus vekis. 

"Hefez," dicis Porketo, anhelante tante 
forte ke lu apene povis parolar, "Helo— 
Hefo—Hefalumpo." 

“Ube?” 


“Adibe,” dicis Porketo, e gestis per avana 
pedo. 

“Quale ol aspektis?” 

“Quale—quale—— Ol havis la maxim 
granda kapo quan tu ultempe vidis, 
Christopher Robin. Grandega, enorma kozo, 
quale—quale nulo. Vaste granda—nu, quale 

—me ne savas—quale enorma granda nulo. 
Quale jaro.” 

“Nu,” dicis Christopher Robin, e lu metis 
sua shui, “Me iros e regardos ol. Venez.” 

Porketo ne timis kun Christopher Robin, 
do li iris.... 

"Me povas audar ol ka tu povas?" 
anxioze dicis Porketo dum ke li 
pluproximeskis. 

"Me povas audar ulo," dicis Christopher 
Robin. 

To esis Pu shokante arboro-radiko quan 
lu trovabis per sua kapo. 


“Yen!” dicis Porketo. “Kad ol ne esas 
terorinda?" E lu forte tenis la manuo di 
Christopher Robin. 

Subite Christopher Robin rideskis ... e lu 
ridis ... e lu ridis ... e lu ridis. E dum ridar— 
Krak frapis la kapo dil Hefalumpo kontre 
l'arboro-radiko, la jaro frakasesis, e la kapo 
di Pu itere ekvenis... 

Lore Porketo vidis quante Fola Porketo lu 
esabis, e tante shamis, ke lu kuris a sua 
domo ed enlitigis su pro kapo-doloro. Ma 
Christopher Robin e Pu iris adheme por 
kune dejunetar. 

“Ho, Urso!” dicis Christopher Robin. 
“Quante me amas tu!” 

“Anke me,” dicis Pu. 

CHAPITRO VI 


En qua 
Iyor celebras naskodio 
e recevas du donacaji 


Iyor, l'olda griza Asno, stacis ye la rivo 
dil rivereto, e regardis su en la aquo. 

“Patetika,” lu dicis. “Ya esas. Patetika.” 

Lu turnis su e lente marchis duadek metri 
alonge la rivereto, plaudis trans ol, e lente 
marchis retroe alonge l'altra rivo. Lore lu 
itere regardis su en la aquo. 

"Quale me opinionis," lu dicis. "Ne plu 
bone cise. Tamen nulu remarkas. Nulu 
sucias. Patetika, ya esas." 

Kraketanta bruiso sonis en la filiko dop 
lu, ed ek ol venis Pu. 

“Bona matino, Iyor,” dicis Pu. 

“Bona matino, Pu-Urso,” desgaye dicis 
Iyor. “Se esas bona matino,” lu dicis. “Ton 
me dubitas,” dicis lu. 

“Nu, quo esas?” 

“Nulo, Pu-Urso, nulo. Ni omna ne povas, 
ed uli de ni ne volas. Tante entote.” 

“Ne povas quo?” dicis Pu, e fricionis sua 
nazo. 

“Gayeso. Kansono-e-danso. Irar cirkum 
la morusiero.” 

“Ho!” dicis Pu. Lu longatempe pensis, e 
lore questionis, “Qua morusiero?” 

“Bon-home,” desgaye duris Iyor. “Franca 
vorto signifikanta bonhome,” lu explikis. 
“Me ne plendas, ma Yen Lo.” 


Pu sideskis adsur roko, ed esforcis 
ponderar to. Segun lu, to sonis quale 
enigmato, e lu nultempe esis tre habila pri 
enigmati, esante Urso havanta Tre Poka 
Cerebro. Do vice lo lu kantis: 


89 


Papayo, papayo, papayo pasteto, 
Flugo ne ucelas, ucelo ya flugas. 
A tua questiono mea fronto rugas. 


Papayo, papayo, papayo pasteto. 


To esis l'unesma strofo. Lu finigante ol, 
Iyor ne advere dicis ke lu ne prizas ol, do Pu 
tre jentile kantis a lu la duesma strofo: 


Papayo, papayo, papayo pasteto, 
Fisho ne siflas, e siflo ne plugas. 
A tua questiono mea fronto rugas. 


Papayo, papayo, papayo pasteto. 


Iyor ankore dicis nulo, do Pu nelaute 
zumis a su la triesma strofo: 


Papayo, papayo, papayo pasteto, 
Pro quo hanulo, e pro ke me krugas. 
A tua questiono mea fronto rugas. 


Papayo, papayo, papayo pasteto. 


“To esas justa,” dicis Iyor. “Kantez. Umti- 
tideli, umti-du. Ni rikoltas Nuci e Mayo. 
Juez.” 

“Me juas,” dicis Pu. 

“Uli povas,” dicis Iyor. 

“Nu, quo esas?” 

“Kad esas?” 

“Tu aspektas tante triste, Iyor.” 

“Ka triste? Pro quo me esez trista? Es 
mea naskodio. La maxim felica dio dil 
yaro.” 

“Ka tua naskodio?” grande surprizate 
dicis Pu. 

"Certe. Ka tu ne vidas? Regardez la multa 
donacaji quin me recevis." Lu ocilis pedo 
del una latero al altra. "Regardez la 
naskodio-kuko. Kandeli e rozea sukro." 


Pu regardis—komence addextre e pose 
adsinistre. 

"Ka donacaji?” dicis Pu. "Ka naskodio- 
kuko?" dicis Pu. “Ube?” 

"Ka tu ne povas vidar oli?" 

“No,” dicis Pu. 

“Nek me,” dicis Iyor. “Jokajo,” lu explikis. 
“Ha ha!” 

Pu gratis sua kapo, kelke konfuzigita da 
lo. 

“Kad advere esas tua naskodio?” lu 
questionis. 

"Esas." 

"Ho! Nu, multa bondeziri dil dio, Iyor." 

"E multa bondeziri a tu, Pu-Urso." 

“Ma ne esas mea naskodio." 

“No, esas la mea." 

“Ma tu dicis ‘Multa bondeziri'——" 

"Nu, pro quo ne? Tu ne sempre volas 
esar mizeroza dum mea naskodio, ka ne?" 

“Ho, me komprenas,” dicis Pu. 

"Esas sat mala," dicis Iyor, e preske 
ploreskis, “esar mizeroza, pro nula donacaji 
e nula kuko e nula kandeli, e pro ke tote 
nula homo remarkas me, ma se omnu altra 
anke esus mizeroza——” 

To esis tro multa por Pu. “Restez ibe!” lu 
klamis ad Iyor, turnante su ed hastante a 
sua domo tam rapide kam posible; nam lu 
opinionis ke lu quik mustas havar ula sorto 
de donacajo, e lu pose povus trovar plu 
korekta donacajo. 

Exter la domo lu trovis Porketo, qua 
saltadis esforcante atingar la  pordo- 
martelo. 

“Saluto, Porketo,” lu dicis. 

a SS here te 

“Saluto, Pu,” dicis Porketo. 

“Quon tu esforcas facar?” 

“Me esforcas atingar la pordo-martelo,” 
dicis Porketo. “Me nur venis——” 

“Me facos to por tu,” jentile dicis Pu. Do 
lu extensis un manuo e frapetis la pordo. 
“Me jus renkontris Iyor,” lu diceskis, “e 
kompatinda Iyor standas Tre Triste, pro ke 
hodie esas lua naskodio, e nulu remarkas ol, 
e lu esas tre Desgaya—tu konocas Iyor—e lu 


esis ibe, e—— Quante longa tempo ta qua 
lojas hike bezonas por respondar.” E lu itere 
frapetis. 


“Ma Pu,” dicis Porketo, “to esas tua 
propra domo!” 

“Ho!” dicis Pu. “Yes ya,” lu dicis. “Nu, ni 
enirez.” 

Do li eniris. To quon Pu unesme facis esis 
irar al nutriv-armoro por kontrolar, ka lu 

havas restanta jareto de mielo; e lu havis, 
do lu prenis ol. 


“Me donos ico ad Iyor,” lu explikis, “kom 
donacajo. Quon tu donos?” 

“Ka me ne darfas anke donar to?” dicis 
Porketo. “Ka ni amba?” 

“No,” dicis Pu. “To ne esas bona projeto.” 

“Nu, do, me donos a lu balono. Me havas 
un de mea partio. Me nun iros e queros ol, 
ka ne?” 

“To, Porketo, esas tre bona ideo. Balono 
esas to quo joyigos Iyor. Nulu qya havas 
balono povas esar senjoya.” 

Do Porketo forkuretis; ed altradirecione 
iris Pu portante la jareto de mielo. 

Esis varma dio, e longa voyo esis avan lu. 
Lu ne alongirabis plu kam la duimo dil 
voyo kande kelke stranja sento reptis tra lu. 
Ol komencis ye la pinto di lua nazo e fluetis 
tra lu ed ek la plandi. To exakte esis quale 
se ulu en lu dicas, “Nu, Pu, esas bona tempo 
por pokajo.” 

“Ho, ho,” dicis Pu, “Me ne savis ke esas 
tante tarda.” Do lu sideskis e forprenis la 
kovrilo de sua jareto de mielo. “Esas 
fortunoza ke me portas ico,” lu pensis. 
"Multa ursi ekirante dum tante varma dio 

ne prepensabus portar pokajo kun lu.” E lu 
manjeskis. 


“Nu, me mustas pensar,” lu pensis dum 
lekar la lasta mielo ek la jareto, “adube me 
iris? Ha, yes, ad Iyor.” Lu lente staceskis. 

E lore lu subite rimemoris. Lu manjabis la 
naskodio-donacajo di Iyor! 

“Ba!” dicis Pu. “Quon me facez? Me 
mustas donar ulo a lu.” 

Dum kurta tempo lu ne povis. Pose lu 
pensis: “Nu, to esas tre beleta jareto, mem 
se esas nula mielo en ol, e se me lavante 
netigus ol, e demandus ke ulu skribez 
Felica Naskodio’ sur ol, Iyor povus pozar 
kozi aden ol, qua esus Utila." Do, pro ke lu 
preterpasas la Cent-Akrea Foresto, lu eniris 
por vizitar Otuso, qua ibe habitas. 

“Bona matino, Otuso,” lu dicis. 

“Bona matino, Pu," dicis Otuso. 

"Multa bondeziri pro la naskodio di Iyor," 
dicis Pu. 

“Ho, kad esas to?” 

“Quon tu donacos a lu, Otuso?” 

“Quon tu donacos a lu, Pu?” 

“Me donacos a lu Utila Jareto por 
Kontenar Kozi, e me volis demandar——” 

“Ka to esas la jareto?” dicis Otuso, e 
prenis ol de la avana pedi di Pu. 

“Yes, e me volis demandar——” 

“Ulu havis mielo en ol,” dicis Otuso. 

“On povas havar irgo en ol,” insistante 
dicis Pu. “Ol esas Tre Utila tamaniere. E me 
volis demandar——” 

“Tu devas skribar ‘Felica Naskodio’ sur 
ol.” 

“Ton me volis demandar de tu,” dicis Pu. 
"Pro ke mea espelado Shancelas. Ol esas 
bon espelo, ma ol Shancelas, e la literi 
venas aden la nejusta pozicioni. Ka tu 
bonvole skribos ‘Felica Naskodio’ sur ol por 
me?" 

"Ol esas beleta jareto," dicis Otuso dum 
regardar ol. "Ka me ne povas anke donacar 
ol? Ka ni amba?" 

"No," dicis Pu. ^To ne esas bona projeto. 
Nun me unesme lavos ol, e pose tu povos 
skribar sur ol." 

Nu, lu lavis la jareto, e sikigis ol, dum ke 
Otuso lekis la pinto di sua krayono, e pensis 
quale espelar “naskodio.” 

"Ka tu povas lektar, Pu?" lu kelke anxioze 
questionis. "Esas notico pri frapetar e pri 
klosho-sonigar exter mea pordo, quan 
Christopher Robin skribis. Ka tu povas 
lektar ol?” 

“Christopher Robin dicis a me to quon ol 
esas, e lore me povis.” 

[14 . . 

Nu, me dicos a tu to quon ico esas, e lore 
tu povos lektar.” 


Do Otuso skribis .. e lu skribis lo 
sequanta: 


FLCA NASKKASKO SKODI 
NASKISKODISKO. 


Pu admirante regardis. 


“Me nur skribas “Felica Naskodio,” 
sensucie dicis Otuso. 

“Ol esas agreable longa,” dicis Pu, tre 
impresata. 

"Nu, advere, komprenende, me skribas 
“Tre Felica Naskodio per amo da Pu.’ 
Evidente multa krayono bezonesas por 
skribar tante longa frazo.” 

“Ho, me komprenas,” dicis Pu. 

Dum ke to eventis, Porketo irabis a sua 
propra domo por querar la balono por Iyor. 
Lu tre forte tenis ol an su, por ke ol ne esez 
forsuflata, e lu kuris tam rapide kam posible 
por venar ad Iyor ante ke Pu povas; nam lu 
opinionis, ke lu joyos esar l'unesma homo 
qua pensabis pri donar donacajo, quale se 
lu pensabis lo sen incito da irgu. E kurante, 
e pensante quante plezata Iyor esos, lu ne 
vidis sua voyo ... e subite lu pozis un pedo 
en kuniklo-truo, e falis adsur sua vizajo. 


7 
ito 
a 
o oa 
PAF!!?222**" 1! 


Porketo ibe jacis, kurioza pri to quo 
eventabis. Komence lu supozis ke la tota 
mondo explozabis; e pose lu supozis ke 
forsan nur la Foresto-parto di ol explozabis; 
e pose lu supozis ke forsan nur lu 

explozabis, e ke lu lore esas sola sur la luno 
od altraloke, e lu nultempe itere vidos 
Christopher Robin o Pu od Iyor. E lore lu 
pensis, "Nu, mem se me esas sur la luno, me 
ne bezonas sempre esar sur mea vizajo," do 
lu prudente staceskis e cirkume regardis. 

Lu ankore esis en la Foresto! 

"Nu, tre stranja” lu pensis. “Me esas 
kurioza, quo esis ta paf? Ed ube esas mea 
balono? E quo esas ica mikra humida 
shifono?" 

Ol esis la balono! 

“Ho ve!” dicis Porketo. “Ho ve, ho veee, 
ho veeee, ho ve! Nu, nun esas tro tarde. Me 
ne povas retroirar, e me ne havas plusa 
balono, e forsan Iyor ne tro multe prizas 
baloni." 

Do lu kuretis, kelke triste, e lu venis al 
rivo dil rivereto ube esis Iyor, e klamis a lu. 

“Bona matino, Iyor,” klamis Porketo. 

“Bona matino, Mikra Porketo,” dicis Iyor. 
“Se esas bona matino,” lu dicis. “Ton me 
dubitas,” dicis lu. “Ne importas,” lu dicis. 

“Multa bondeziri pro la dio, dicis 
Porketo, lore plu proxime. 

Iyor cesis regardar su en la rivereto, e 
turnis por regardegar Porketo. 

“Nur itere dicez lo,” lu dicis. 

“Multa bon——” 

“Vartez instante.” 

Pozante su sur tri gambi, lu tre 
cirkonspekte leveskis la quaresma gambo a 
sua orelo. “Hiere me facis lo," lu explikis, 
dum triesmafoye falar. "Esas tre facila. Esas 
por ke me plu bone audez.... Yen, facita! 
Nun, quon tu dicis?" Lu avane pulsis sua 
orelo per sua hufo. 


"Multa bondeziri pro la dio," itere dicis 
Porketo. 

"Kad intencata por me?" 

"Certe, Iyor." 

"Ka mea naskodio?" 

"Yes." 

"Ka pri me havanta reala naskodio?" 

"Yes, Iyor, e me havas donacajo por tu." 

Iyor abasis sua dextra hufo de sua dextra 
orelo, turnis su cirkume, e per granda 
desfacileso levis sua sinistra hufo. 

"Me mustas aceptar lo en l'altra orelo,” lu 
dicis. “Nun.” 

“Donacajo,” tre laute dicis Porketo. 

“Kad itere intencata por me?” 

“Yes.” 

“Kad ankore mea naskodio?” 

"Komprenende, Iyor." 

"Kad me havanta reala naskodio?" 

"Yes, Iyor, e me havas balono por tu." 

"Balono!" dicis Iyor. “Ka tu dicis balono? 
Kad un de ta granda kolorizita kozi quan on 
inflas? Gayeso, kansono-e-danso, hike ni 
esas ed ibe ni esas?" 

"Yes, ma me timas—me tre regretas, Iyor 
—ma dum kurar por adportar ol, me falis." 

“Ho, ho, tante desfortunoza! Tu kuris tro 
rapide, me supozas. Mikra Porketo, tu ne 
domajis tu, ka ne?" 

“No, ma me—me—ho, Iyor. Me krevis la 
balono!” 

Sequis tre longa taco. 

“Ka mea balono?” tandem dicis Iyor. 

Porketo afirmis per kapsigno. 

“Ka mea naskodio-balono?” 

“Yes, Iyor,” dicis Porketo, e kelke sniflis. 
"Yen ol. E-e multa bondeziri pro la dio.” E 
lu donis ad Iyor la mikra peceto di humida 
shifono. 

"Ka to esas ol?" kelke surprizate dicis 
Iyor. 

Porketo afirmis per kapsigno. 
[14 . » 
Ka mea donacajo? 

Porketo itere afirmis per kapsigno. 

"Ka balono?" 

"Yes." 

“Danko, Porketo," dicis Iyor. "Tu ne 
desestimos la questiono,” lu pluse dicis, “ma 
qua koloro esis ica balono kande ol esis— 
kande ol esis balono?" 

"Reda." 

“Me nur esis kurioza... Reda,” lu 

. [14 
murmuris a su. “Mea preferata koloro.... 
Quante grande ol esis?" 

"Preske tam granda kam me." 

“Me nur esis kurioza... Preske tam 
granda kam Porketo," lu triste dicis a su. 
"Mea preferata grandeso. Nu, nu." 

Porketo esis tre mizeroza, e ne savis quon 

icar. Lu e aperteskis su 
dicar. Lu ankore aperteskis sua boko por 

paroleskar, e lore decidis ke esas vana dicar 
to, kande lu audis klamo del altra latero dil 
rivereto, ed ibe esis Pu. 

“Multa bondeziri pro la dio,” klamis Pu, 
qua obliviabis ke lu ja dicabis lo. 

“Danko, Pu, me havas oli,” desgaye dicis 
Iyor. 

“Me havas donacajeto por tu,” ecitate 
dicis Pu. 

“Me ja havis ol,” dicis Iyor. 

Pu lore plaudabis trans la rivereto ad 
Iyor, e Porketo sideskis kelke fore, la kapo 
en la manui, sniflante a su. 

“Ol esas Utila Jareto,” dicis Pu. “Yen. Ed 
ol havas “Tre Felica Naskodio per amo da 
Pu' skribita sur ol. Tale esas ta skriburo. Ed 
ol esas por kontenar kozi. Yen!” 

Vidante la jareto, Iyor tre ecitesis. 

“Nu!” lu dicis. “Me kredas ke mea Balono 
exakte fitos aden ta Jareto!” 

“Ho no, Iyor," dicis Pu. “Baloni esas tro 
granda por pozesar aden Jareti. To quon on 
facas per balono esas, on tenas la balono—” 

“Ne la mea,” fiere dicis Iyor. “Regardez, 
Porketo!” E dum ke Porketo chagrenante 
regardis, Iyor prenis la balono per sua 
denti, e sorgeme pozis ol aden la jareto; 
ekprenis ol e pozis ol adsur la tero; e pose 

itere prenis ol e sorgeme ripozis ol aden la 
jareto. 

“Nu, ol ya fitas!” dicis Pu. “Ol eniras!” 

“Ol ya eniras!” dicis Porketo. “Ed ol 
ekvenas!” 

“Yes ya!” dicis Iyor. “Ol eniras ed ekiras 
tam bone kam posible.” 

“Me joyas,” felice dicis Pu, “ke me pensis 
donar a tu Utila Jareto por kontenar kozi.” 

“Me joyas,” felice dicis Porketo, “ke me 
pensis donar a tu Ulo por pozar aden Utila 
Jareto.” 

Ma lyor ne askoltis. Lu ekprenis la 
balono, ed itere enpozis ol, tam felice kam 
posible.... 


“E ka me ne donis irgo a lu?” triste 
questionis Christopher Robin. 

“Certe,” me dicis. “Tu donis a lu—ka tu 
ne rimemoras—mikra—mikra——” 

“Me donis a lu buxo plena de pigmenti 
por piktar.” 

“Tu ya facis lo.” 

“Pro quo me ne donis to a lu matine?” 

“Tu esis tante okupata per preparar lua 
partio. Lu havis kuko kun glezo sur ol, e tri 
kandeli, e lua nomo espelata per rozea 
sukro, e——" 

"Yes, me rimemoras," dicis Christopher 
Robin. 

CHAPITRO VII 


En qua 
Kanga e l'infanto Ru venas al Foresto 
e Porketo balnesas 


Evidente nulu savis de ube li venabis, ma 
li esis ibe en la Foresto: Kanga e l'infanto 
Ru. Kande Pu questionis Christopher Robin, 
"Quale li venis adhike?" Christopher Robin 
dicis, "Segun la Kustumala Maniero, se tu 
komprenas to quon me volas, Pu,” e Pu, qua 
ne komprenis, dicis “Ho!” Lore lu afirmis 
dufoye per kapsigni e dicis, "Segun la 
Kustumala Maniero. Ha!" Lore lu vizitis sua 
amiko Porketo por deskovrar to quon lu 
opinionas. E che Porketo lu trovis Kuniklo. 
Do li omna kune konversis. 

"To quon me ne prizas pri ol esas ico,” 
dicis Kuniklo. ^Hike ni esas—tu, Pu, e tu, 
Porketo, e Me—e subite——" 

“Ed Iyor,” dicis Pu. 

"Ed Iyor—e lore subite——" 

"Ed Otuso," dicis Pu. 

“Ed Otuso—e lore subite——” 


“Ho, ed Iyor,” dicis Pu. “Me obliviis lu.” 
[14 . . » 

Hike—ni—esas, tre lente e sorgeme 
dicis Kuniklo, “ni—omna, e lore, subite, ni 
vekas ulmatine e, quon ni trovas? Ni trovas 
Stranj Animalo inter ni. Animalo pri qua ni 
nultempe mem audabis! Ed animalo qua 


109 


portas sua familio kun su en posho! 
Imaginez ke me portus mea familio kun me 
en mea posho, quanta poshi me bezonus?" 

“Dek-e-sis,” dicis Porketo. 

"Dek-e-sep, ka ne? dicis Kuniklo. "E 
plusa posho por la naztuko—to esas dek-e- 
ok. Dek-e-ok poshi en un vestaro! Me ne 
havas sat multa tempo." 

Longa e pensoza taco sequis ... e lore Pu, 
qua tre forte frunsis la brovo dum plura 
minuti, dicis: ^Me kontas dek-e-kin." 

"Quo?" dicis Kuniklo. 

“Dek-e-kin.” 

“Dek-e-kin quo?” 

“Tua familio.” 

“Quo pri mea familio?” 

Pu fricionis sua nazo e dicis ke lu supozas 
ke Kuniklo parolis pri la familio. 

“Ka yes?” sensucie dicis Kuniklo. 

"Yes, tu dicis——” 

"Ne importas, Pu,” nepaciente dicis 
Porketo. 

"La questiono esas, Quon ni facez pri 
Kanga?" 

“Ho, me komprenas,” dicis Pu. 

“Lo maxim bona,” dicis Kuniklo, “esas 
ico. La maxim bona ago esus furtar l'infanto 
Ru e celar lu, e lore, kande Kanga dicos, 
‘Ube esas l'infanto Ru?’ ni dicos, ‘Ha!” 

“Ha!” dicis Pu, pratikante. “Ha! Ha... 
Tamen,” lu duris dicar, “ni povus dicar “Ha!” 
mem se ni ne furtus l'infanto Ru." 

"Pu," benigne dicis Kuniklo, “tu havas 
nula cerebro." 

“Me savas lo," humile dicis Pu. 

"Ni dicos ‘Ha!’ por ke Kanga savez ke ni 
savas ube esas l'infanto Ru. “Ha!” signifikas 
‘Ni dicos ube esas l'infanto Ru, se tu 
promisos irar for la Foresto e nultempe 
rivenar.' Do ne parolez dum ke me pensas." 

Pu iris ad angulo ed esforcis dicar “Ha!” 
per tala voco. Ulfoye semblis a lu ke ol ya 
signifikas to quon Kuniklo dicabis, ed 
ulfoye ol semblis ke ol ne tale signifikis. 
“Me supozas ke praktiko importas, lu 
pensis. “Me esas kurioza, kad Kanga anke 
mustos praktikar por komprenar.” 

“Nur un punto,” dicis Porketo dum kelke 
agitar su. “Me konversis kun Christopher 
Robin, e lu dicis ke Kanga esas Generale 
Konsiderata kom Un de la Plu Feroca 
Animali. Me ne ordinare timas Feroca 
Animali, ma on bone konocas ke, se Un de 
la Plu Feroca Animali Privacesas de Olua 
Yuni, ol divenas tam feroca kam Du de la 
Feroca Animali. Takaze ‘Ha!’ esus forsan 
fola dicajo.” 

“Porketo,” dicis Kuniklo, e lu prenis 
krayono e lekis la pinto di ol, “tu havas nula 
kurajo." 

"Esas desfacila esar kurajoza, kelke 
sniflante dicis Porketo, “esante nur Tre 
Mikra Animalo.” 


Kuniklo, qua tre diligente skribeskis, 
regardis e dicis: 

“Esas pro ke tu esas tre mikra animalo ke 
tu esos Utila en la venont aventuro.” 

Porketo esis tante ecitata dal ideo ke lu 
esos Utila ke lu obliviis esar timigita, e 
kande Kuniklo duris dicar ke Kanga-i esas 
Feroca Animali nur dum la vintrala monati, 
havante dum altra sezoni Afecionoza 
Temperamento, lu apene restis tranquila, lu 
esis tante avida quik esar Utila. 

“Quo pri me?” triste dicis Pu. “Me 
supozas ke me ne esos utila?” 

"Ne suciez, Pu,” komfortigante dicis 
Porketo. “Forsan dum altra tempo.” 

“Sen Pu," solene dicis Kuniklo dum 
akutigar la krayono, "laventuro esus 
neposibla.” 

“Ho!” dicis Porketo, ed esforcis ne 
aspektar deceptate. Ma Pu iris ad angulo dil 
chambro e fiere dicis a su, “Neposible sen 
Me! Tala Urso.” 

“Nun vi askoltez,” dicis Kuniklo pos 
skribir, e Pu e Porketo sideskis e tre avide 
askoltis, la boki apertita. Kuniklo laute 
lektis lo sequanta: 


PROJETO KAPTAR L'INFANTO RU 


1. Generala Komenturi. Kanga kuras plu 
rapide kam Ni, mem kam Me. 

2. Plusa Generala Komenturi. Kanga 
nultempe ne regardas l’infanto Ru, 
ecepte kande lu esas sekure inkluzita en 
lua posho. 

3. Ergo. Se ni kaptus l'infanto Ru, ni 
mustas havar Long Avantajo, pro ke 
Kanga kuras plu rapide kam Ni, mem 
kam Me. (Videz 1.) 

4. Pensajo. Se Ru saltus ek la posho di 
Kanga e Porketo ensaltus, Kanga ne 

remarkus, pro ke Porketo esas Tre Mikra 
Animalo. 

5. Quale Ru. 

6. Tamen unesme Kanga mustas regardar 
altradirecione, por ne vidar l'ensalto di 
Porketo. 

7. Videz 2. 

8. Plusa Pensajo. Ma se Pu parolus a lu tre 
ecitate, lu forsan regardus altradirecione 
dum instanto. 

9. Elore me povus forkurar kun Ru. 

10. Rapide. 

11. E Kanga ne deskovrus la difero til Pose. 


Nu, Kuniklo fiere laute lektis to, e dum 
kurta tempo pos lua lekto nulu parolis. Lore 
Porketo, qua apertabis e klozabis sua boko 
sen bruisar, sucesis dicar tre rauke: 

"E—Pose?" 

"Quon tu volas dicar?" 

"Kande Kanga ya Deskovras la Difero?" 

“Lore ni omna dicos ‘Ha!” 

“Ka ni tri?” 

“Yes.” 

“Ho!” 

“Nu, quo perturbas tu, Porketo?” 

“Nulo,” dicis Porketo, “se ni tri dicos to. 
Se ni tri dicos to,” dicis Porketo, “me ne 
sucias,” lu dicis, “ma me ne prizus dicar 
‘Ha!’ sole. Ol ne sonus tam bone. Incidente,” 
lu dicis, “ka tu esas tote certa pri to quon tu 
dicis pri la vintrala monati?” 

“Ka vintrala monati?” 

“Yes, pri esar Feroca nur dum la Vintrala 
Monati.” 

“Ho, yes, yes, to esas justa. Nu, Pu. Tu 
komprenas to quon tu mustas facar?” 

“No,” dicis Pu-Urso. “Ne ja,” lu dicis. 
"Quon me facez?" 

"Nu, tu nur mustas tre forte parolar a 
Kanga por ke lu ne remarkos." 

"Ho! Pri quo?" 

"Pri irgo." 

"Ka tu volas dicar, ke me dicez a lu kelka 
poezio od ulo?" 

“Tre bona,” dicis Kuniklo. "Splendida. 
Nun venez." 

Do li iris por serchar Kanga. 

Kanga e Ru juis tranquila posdimezo en 
sabloza parto dil Foresto. L'infanto Ru 

praktikis tre mikra salteti en la sablo, e falis 
aden muso-trui e klimis ek oli, e Kanga 
nervoze movetis e dicis, “Nur un plusa 
salto, karo, lore ni mustas irar adheme.” E 
tainstante qua pezoze acensis la kolino? Pu. 


“Bona posdimezo, Kanga.” 

“Bona posdimezo, Pu.” 

“Regardez me saltar,” stridetis Ru, e falis 
aden altra muso-truo. 

“Saluto, Ru, kerleto!” 

“Ni jus iras adheme,” dicis Kanga. “Bona 
posdimezo, Kuniklo. Bona posdimezo, 
Porketo.” 

Kuniklo e Porketo, qua lore acensabis 
l’altra latero dil kolino, dicis, “Bona 
posdimezo,” e “Saluto, Ru,” e Ru demandis 
ke li regardez lua saltado, do li restis e 
regardis. 

E Kanga anke regardis.... 

“Ho, Kanga,” dicis Pu, pos ke Kuniklo 
dufoye palpebragis, “Me ne savas, ka tu 
interesesas pri poezio?” 

“Apene,” dicis Kanga. 

“Ho!” dicis Pu. 

“Ru, karo, nur un plusa salto e lore ni 
mustas irar adheme.” 

Sequis kurta silenco dum ke Ru falis aden 
altra muso-truo. 

"Komencez, dicis Kuniklo per lauta 
susuro de dop sua avana pedo. 

"Parolante pri Poezio," dicis Pu, “me 
kompozis verketo dum venar. Ol esas tale: 
Er—permisez me pensar——" 

"Imaginez!" dicis Kanga. “Nu, Ru, karo—” 

"Tu prizos ica poemeto," dicis Kuniklo. 

“Tu amos ol,” dicis Porketo. 

"Tu mustas tre atencoze askoltar," dicis 
Kuniklo. 

“Por audar omno,” dicis Porketo. 

“Ho yes, dicis Kanga, ma lu ankore 
regardis l'infanto Ru. 

"Quale ol komencas, Pu?" dicis Kuniklo. 

Pu tusetis e komencis. 

LINEI SKRIBITA DA URSO HAVANTA 
TRE POKA CEREBRO 


Lundie, e sunal varmego, 
Me questionas mea ego: 
"Kad es vera, yes o no, 
Quo es qua e qua es quo?" 


Mardie, pluvas, grelas, nivas. 
Opiniono venas, livas 
Questiono ardua pri 

Ti es ci od ci es ti. 


Lor merkurdie, blu cielo. 

Sen amiko, sen mielo, 

Me es kurioz reale 

Ube? Kande? Pro quo? Quale? 


Jovdie, glacio glaciizas, 
E pruino pruinizas. 

On facile vidas la 

Ti di lu—ma di ti, qua? 


Venerdie—— 
“Yes, esas, ka ne?” dicis Kanga, e ne 
vartis audar to quo eventis venerdie. “Nur 


un plusa salto, Ru, karo, e lore ni ya mustas 
. » 
irar. 

Kuniklo tushis Pu per hastinganta sorto 
de kudo-frapeto. 

“Parolante pri Poezio,” rapide dicis Pu, 
“ka tu ultempe remarkis ta arboro ibe?” 

“Ube?” dicis Kanga. “Ho, Ru——” 

“Exakte ibe,” dicis Pu, ed indikis per 
fingro addop la dorso di Kanga. 

“No,” dicis Kanga. “Nun ensaltez, Ru, 
karo, e ni iros adheme.” 

“Tu devas regardar ta arboro exakte ibe,” 
dicis Kuniklo. “Ka me darfas enpozar tu, 
Ru?” E lu levis Ru per sua avana pedi. 

“Me povas vidar ucelo en ol de hike,” 
dicis Pu. “O kad esas fisho?” 

“Tu devas vidar ta ucelo de hike,” dicis 
Kuniklo. “Ecepte ke ol esas fisho.” 

“Ol ne esas fisho, ol esas ucelo,” dicis 
Porketo. 

“Ya esas,” dicis Kuniklo. 

"Kad ol esas sturno o merlo?" dicis Pu. 

“Yen la questiono,” dicis Kuniklo. “Kad ol 
esas merlo o sturno?” 

E lore tandem Kanga ya turnis sua kapo 
por regardar. E saminstante kande lua kapo 
turnesis, Kuniklo dicis per lauta voco, 
" Aden tu iras, Ru!" e Porketo saltis aden la 
posho di Kanga, e Kuniklo forkuris, 
portante Ru en sua avana pedi, tam rapide 
kam posible. 

"Nu, ube esas Kuniklo?" dicis Kanga, 
turnante su. "Ka tu standas bone, Ru, karo?" 

Porketo emisis stridanta Ru-bruiso del 
fundo di la posho di Kanga. 

"Kuniklo koaktesis forirar," dicis Pu. “Me 
opinionas ke lu rimemoris yo quon lu 
subite facez." 

"Ka Porketo?" 

"Me supozas ke Porketo samtempe 
rimemoris ulo. Subite." 

"Nu, ni mustas irar adheme,” dicis Kanga. 
“Adio, Pu." E per tri granda salti lu foriris. 

Pu regardis lu iranta. 

“Me deziras saltar quale lu,” lu pensis. 
“Uli povas ed uli ne povas. Tale esas.” 

Ma esas instanti kande Porketo deziris ke 
Kanga ne povis. Ofte, pos longa promeno 
adheme tra la Foresto, lu dezirabis esar 
ucelo; ma lore lu sukusope pensis a su ye la 
fundo di la posho di Kanga, 


ico eskos 
"Se esas ya kustum ad 
flup me nultempe ol.” 


Ed acensante, lu dicis, “Uuuuuuuuu!” e 
decensante lu dicis, “Hau!” E lu duris dicar, 
“Ooooooo-hau, Oooooo-hau, Ooooooo-hau” 
dum la tota voyo a la domo di Kanga. 

Komprenende, tam balde kam Kanga 
desbutonabis sua posho, lu vidis to quo 
eventabis. Nur dum un instanto lu timis, e 
pose savis, ke lu ne timas; nam lu esis tote 
certa ke Christopher Robin nultempe 

permisos domajo a Ru. Do lu dicis a su, “Se 
li jokas pri me, me jokos pri li.” 


"Nun, Ru, karo,” lu dicis prenante 
Porketo ek sua posho. "Tempo por 
enlitigar." 

“Ha!” dicis Porketo, tam bone kam 
posible pos sua Teroriganta Voyajo. Ma ol 
ne esis tre bona "Ha!" e Kanga ne semblis 
komprenar la signifiko. 

"Unesme, balno," Kanga dicis per gaya 
voco. 

“Ha!” itere dicis Porketo, e nervoze 
cirkumregardis por l'altri. Ma l'altri ne 
asistis. Kuniklo ludis kun l'infanto Ru che 
su, e lu sempre plu afecionis lu, e Pu, qua 
decidabis esar Kanga, restis en la sabloza 
loko en la Foresto e praktikis saltar. 

Cog 


J uw 


Me kontemplas, dicis Kanga per 
pensoza voco, “ke esas bon ideo havar kolda 
balno cavespere. Ka tu prizas to, Ru, karo?” 

Porketo, qua nultempe multe prizis 
balnar, tremis longa indignoza tremo, e 
dicis per tam brava voco kam posibla: 

“Kanga, me intelektas ke la tempo venas 
kandide parolar.” 

“Drola Rueto,” dicis Kanga, e preparis la 
balno-aquo. 

“Me ne esas Ru,” laute dicis Porketo. “Me 
esas Porketo!” 

“Yes, karo, yes,” tranquiligante dicis 
Kanga. “E tu anke imitas la voco di Porketo! 
Tante injenioza,” lu pluse dicis, e prenis 
granda flava sapono ek l'armoro. “Quon lu 
nexte facos?” 

“Ka tu ne povas vidar?” klamis Porketo. 
“Ka tu ne havas okuli? Regardez me!” 

“Me ya regardas, Ru, karo,” kelke severe 
dicis Kanga. “E tu savas to quon me hiere 
dicis pri grimasar. Se tu duros grimasar 
quale Porketo, tu matureskos aspektante 

quale Porketo—e pensez quante regretoza tu 
esos. Nun aden la balnuyo, e ne igez ke me 
itere parolez a tu pri lo." 

Ante savar ube lu esas, Porketo esis en la 
balnuyo, e Kanga ferme frotegis lu per 
granda saponoza tuko. 

“Hau!” kriis Porketo. “Lasez me irar! Me 
es Porketo!" 


"Ne apertez tua boko, karo, o la sapono 
eniras," dicis Kanga. "Yen! Quon me dicis?" 

“Tu—tu—tu intence facis lo," barbuliis 
Porketo tam balde kam lu povis itere 
parolar ... e lore lu hazarde recevis plusa 
bokedo de saponoza tuko. 

“Tre bone, karo, ne parolez,” dicis Kanga, 
e pos plusa minuto Porketo esis ek la 
balnuyo ed esis sikigata per toalo. 

“Nun,” dicis Kanga, “tua medikamento, e 
pose la lito.” 

“Qu-qu-qua medikamento?”  Porketo 
dicis. 

“Por fortigar e grandigar tu, karo. Tu ne 
volas kreskar tam mikre e tam feble kam 
Porketo, ka ne? Nu!” 

Tainstante esis frapeto ye la pordo. 

“Enirez,” dicis Kanga, e Christopher 
Robin eniris. 


“Christopher Robin, Christopher Robin!” 
kriis Porketo. “Dicez a Kanga qua me esas! 
Lu duras dicar ke me es Ru! Me nees Ru, ka 
ne?” 

Christopher Robin tre sorgeme regardis 
lu, e negis per kapsigno. 

“Tu ne povas esar Ru,” lu dicis, “pro ke 
me jus vidis Ru ludar en la domo di 
Kuniklo.” 

“Nu!” dicis Kanga. “Imaginez! Imaginez 
ke me tale eroris!” 

“Yen!” dicis Porketo. “Ton me dicis. Me 
es Porketo.” 

Christopher Robin itere negis per 
kapsigno. 

“Ho, tu ne esas Porketo,” lu dicis. “Me tre 
bone konocas Porketo, e lu havas tote 
diferanta koloro.” 

Porketo diceskis ke lo esis pro la balno, e 
lore pensis ke lu forsan ne dicez lo, ed 
apertante sua boko por dicar ulo altra, 
Kanga insinuis la medikamento-kuliero, e 
pose frapetis lua dorso e dicis a lu ke ol esas 
advere tre agreabla saporo pos kustumar. 

“Me savis ke lu ne esas Porketo,” dicis 
Kanga. “Me esas kurioza, qua lu esas.” 

“Forsan ula parento di Pu,” dicis 
Christopher Robin. “Forsan nevo od onklo 
od ulo, ka ne?” 

Kanga konkordis ke to esas probabla, e 
dicis ke li mustas ulmaniere nomizar ol. 

“Me nomizos ol Putel,” dicis Christopher 
Robin. “Kurte, Henry Putel.” 

To decidita, Henry Putel tordis su ek la 
brakii di Kanga e saltis al tero. Lu multe 
joyis ke Christopher Robin livabis la pordo 
apertita. Henry Putel Porketo nultempe 
kurabis tam rapide kam lu lore kuris, e lu 
ne cesis kurar til ke lu esis tre proxim sua 
domo. Ma ankore triadek metri distante de 
ol, lu cesis kurar, e rulis til sua hemo, por 
itere  riganar sua propra agreabla 
komfortiganta koloro.... 


Do Kanga e Ru restis en la Foresto. Ed 
omnamardie Ru vizitis sua grand amiko 
Kuniklo, ed omnamardie Kanga vizitis sua 
grand amiko Pu, e docis lu saltar, ed 
omnamardie Porketo vizitis sua grand 
amiko Christopher Robin. Do li omna esis 
itere felica. 

CHAPITRO VIII 


En qua 
Christopher Robin duktas Expocitiono 
al Nordala Polo 


Dum ula bela dio Pu pezoze pazis vers la 
kolmo dil Foresto por deskovrar, kad amiko 
Christopher Robin ulmaniere interesesas 
pri Ursi. Ye frua dejuno tamatine (simpla 
repasto konsistanta ek marmelado indutita 
sur un o du vabi) lu subite inventis nova 
kansono. Ol tale komencis: 


"Kantez Ho! por Ursala Vivo!" 


Venante a ta punto, lu extensis sua kapo 
e pensis a su, “To esas tre bona komenco 
por kansono, ma quo por la duesma lineo?" 
Lu esforcis kantar “Ho,” du- o trifoye, ma to 
ne helpis. “Forsan esus plu bona,” lu pensis, 
“se me kantus Hi por Ursala vivo.” Do lu 
ton kantis ... ma to ne esis plu bona. “Nu, 
bone,” lu pensis, “me kantos l'unesma lineo 

dufoye, e forsan, se me tre rapide kantus ol, 
me trovus ke me kantas la triesma e 
quaresma linei ante ke me pensas pri oli, e 
to esos Bona Kansono. Do: 


Kantez Ho! por Ursala Vivo! 
Kantez Ho! por Ursala Vivo! 
Me tote ne sucias pri pluvo o nivo: 
Me havas mielo sur mea nov nazo. 
Me tote ne sucias pri veno o livo: 
Me havas mielo til tota extazo! 
Kantez Ho! por Urso! 
Kantez Ho! por Pu! 
E me manjos manjeto pos hori du!” 


Lu esis tante plezata da ta kansono ke lu 
kantis ol totavoye til la kolmo dil Foresto, 
"e se me plu longe kantus,” lu pensis, 
"tempo venus por la manjeto, e takaze la 
finala lineo ne esos vera." Do lu facis ek ol 
zumo. 

Christopher Robin sidis exter sua pordo e 
metis sua Granda Boti. Tam balde kam lu 
vidis la Granda Boti, Pu savis ke Aventuro 
eventos, e lu forvishis la mielo de sua nazo 
per la dorso di sua avana pedo, e netigis su 
tam bone kam posible, por aspektar Pronta 
por Omno. 

“Bona matino, Christopher Robin,” lu 
klamis. 

“Saluto, Pu-Urso. Me ne povas metar ica 
boto.” 

“To es mala,” dicis Pu. 

“Tre bonvole apogez tu an me, pro ke me 
sempre tante forte tiras ke me falas 


addope." 


Pu sideskis, pulsis sua pedi aden la sulo, e 
forte pulsis su kontre la dorso di 
Christopher Robin, e Christopher Robin 
forte pulsis su kontre la lua, e tiris e tiris la 
boto til ke lu metabis ol. 

“Yen finita,” dicis Pu. “Quon ni nexte 
facez?” 

“Ni omna iros en Expediciono,” dicis 
Christopher Robin, e lu staceskis e brosis 
su. “Danko, Pu.” 

“Kad iras en Expocitiono?” avide dicis Pu. 
“Me ne rimemoras ke me til nun facis lo. 
Adube ni iros en ica Expocitiono?” 

"Expediciono, sensaja old Urso. Ol havas 
la ‘x’ en ol." 

“Ho!” dicis Pu. “Me savas.” Ma lu tote ne 
savis. 

“Ni deskovros la Nordala Polo.” 

“Ho!” itere dicis Pu. “Quo esas la Nordala 
Polo?” lu questionis. 

“Nur kozo quan on deskovras,” sensucie 
dicis Christopher Robin, qua ipse ne esis 
tote certa. 

“Ho! Me komprenas,” dicis Pu. “Kad Ursi 
esas bona por deskovrar ol?” 

"Certe bona. E Kuniklo e Kanga e vi 
omna. Ol esas Expediciono. Ton signifikas 
Expediciono. Longa rango di omnu. Tu 
devas dicar al altri ke li preparez su, dum ke 
me kontrolas la pafilo. E ni omna mustas 
adportar provizuri." 

"Adportar quo?" 

"Nutrivi." 

“Ho!” felice dicis Pu. “Me opinionis ke tu 
dicis Provizuri. Me iros e dicos lo a li." E lu 
pezoze forpazis. 

L'unesma homo  renkontrata esis 
Kuniklo. 

“Saluto, Kuniklo,” lu dicis, “kad esas tu?” 
“Ni pretextez ke ne esas,” dicis Kuniklo, 
“e saveskez to quo eventos.” 
[14 . » 
Me havas mesajo por tu. 
“Me donos ol a lu.” 
[14 . . eae 

Ni omna iros en Expocitiono kun 

Christopher Robin!” 

“Quo to esas kande ni esas en to?” 

“Sorto de batelo, me opinionas,” dicis Pu. 

“Ho! Ta sorto.” 

“Yes. E ni deskovros Polo od ulo. Kad esis 
bolo? Omnakaze, ni deskovros ol.” 

“Ka yes?” dicis Kuniklo. 

[14 . . .. 

Yes. E ni mustas portar Po—manjaji kun 
ni. Kaze ke ni volas manjar oli. Nun me iros 
adche Porketo. Bonvole dicez lo a Kanga, 
me pregas.” 

Lu livis Kuniklo ed hastis al domo di 
Porketo. La Porketo sidis sur la tero ye la 
pordo di sua domo e felice suflis leondento 
e pensis, kad ol eventos cayare, nextayare, 
ultempe o nultempe. Lu jus deskovrabis ke 
ol eventos nultempe, ed esforcis rimemorar 
quo esas “ol”, ed esperis ke ol ne esas 
agreabla, kande Pu arivis. 


"^ 

“Ho! Porketo,” ecitate dicis Pu, “ni iros en 
Expocitiono, ni omna, kun manjaji. Por 
deskovrar ulo.” 

“Por deskovrar quo?” anxioze dicis 
Porketo. 

“Ho! Nur ulo.” 

“Ka feroca?” 

“Christopher Robin dicis nulo pri feroca. 
Lu dicis nur ke ol havas la ‘x’.” 

“Me ne anxias pri to quon ol havas laxe,” 
solene dicis Porketo. “Me anxias pri to quon 
ol havas rigide, precipue denti. Ma se 
Christopher Robin venas, me tote ne 
anxias.” 

Pos kurta tempo li omna esis pronta ye la 
kolmo dil Foresto, e l’Expocitiono 
komencis. Unesme venis Christopher Robin 
e Kuniklo, dope Porketo e Pu; e dop li, 
Kanga, havante Ru en la posho, ed Otuso; e 
dop li, Iyor; e, dop omnu, en longa rango, 
omna amiki-e-parenti di Kuniklo. 


“Me ne invitis li sensucie explikis 
Kuniklo. "Li venis. Li sempre venas. Li 
darfas marchar ye la fino, dop Iyor. 

"To quon me dicas," dicis Iyor, "esas ke 
to perturbas. Me ne deziris venar en ca 
Expo—to quon Pu dicis. Me venis nur por 
komplezar. Ma me esas hike; e se me esez 
ye la fino dil Expo—to quon ni diskutas— 
nu, permisez me esar la fino. Ma se, 
omnafoye kande me volas sideskar por 
repozar, me unesme mustas forbrosar sis o 
sep plu mikra amiki-e-parenti di Kuniklo, 
nu, co ne esas Expo—irge quo ol esas—tote 
ne, ol esas nur Konfuza Bruiso. Ton me 
dicas." 

“Me komprenas to quon Iyor dicas,” dicis 
Otuso. “Se on demandas mea opiniono——” 

“Me ne demandas l'opiniono di irgu,” 
dicis Iyor. "Me nur parolas ad omnu. Ni 
povas serchar la Nordala Polo o ni povas 
ludar “Ni rikoltas Nuci e Mayo’ per la 
dopajo di formiko-nesto. L'una o l'altra, me 
ne sucias.” 


Venis klamo del avanajo dil rango. 
“Venez!” klamis Christopher Robin. 
“Venez!” klamis Pu e Porketo. 

“Venez!” klamis Otuso. 

“Ni komencas,” dicis Kuniklo. “Me irez.” 
E lu forhastis al avanajo dil Expocitiono 
apud Christopher Robin. 

“Bone,” dicis Iyor. “Ni iras. Tamen Ne 
Blamez Me.” 

Do li omna iris por deskovrar la Polo. E 
dum marchar, li babilis luna a l'altra pri ico 
ed ito, omnu ecepte Pu, qua kompozis 
kansono. 

"Yen, l'unesma strofo,” lu dicis a Porketo 
kande lu preparabis ol. 
"Unesma strofo di quo?" 
"Mea kansono." 
ec » 
Qua kansono? 


» 


"Nu, Porketo, se tu askoltus, tu audus." 
"Quale tu savas ke me ne askoltas?" 
Pu ne povis respondar, do lu kanteskis: 


Omnu iris por deskovrar Polo, 

Pu e Porketo, Otuso, Kuniklo; 
Ol ne es Pino, ol ne es Skolo, 

Dicas Porketo, Otuso, Kuniklo. 
Iyor e Christopher Robin ed Urso 
Ed omna parenti dil Kuniklo-kurso, 
Por trovar la Polo li facas inkurso, 

Pu e Porketo, Otuso, Kuniklo! 

“Tacez!” dicis Christopher Robin 
u e su vers Pu, “ni ve je 
turnante s rs Pu, ni venas a Danjeroza 
Loko.” 

“Tacez!” dicis, Pu rapide turnante su vers 
Porketo. 

[44 ” . . 

Tacez!” dicis Porketo a Kanga. 

“Tacez!” dicis Kanga ad Otuso, e Ru 
plurfoye dicis a su tre nelaute, “Tacez!” 

“Tacez!” dicis Otuso ad Iyor. 

“Tacez!” dicis Iyor per terorinda voco ad 
omna amiki-e-parenti di Kuniklo, e “Tacez!” 
li dicis l'una a l'altra til la lasta amiko-e- 
parento de omni. E ta lasta e maxim mikra 
amiko-e-parento tante konsternesis pro ke 
la tota Expocitiono dicas “Tacez!” a lu, ke lu 
enterigis su kapavane en fenduro en la tero, 
e restis ibe dum du dii, til ke la danjero 
forpasabis, e lore lu tre hastoze iris a sua 
hemo, e sempre pos to lojis kun sua 
onklino. Lua nomo esas Alexander Lukano. 

Li venabis a rivereto qua tordas su e 
kulbutas inter alta stonoza rivi, e 
Christopher Robin quik vidis quante 
danjeroza ol esas. 

“Esas la perfekta loko,” lu explikis, “por 
Embusko.” 

“Quo?” susuris Pu a Porketo. “Ka 
musko?” 

“Mea kara Pu,” dicis Otuso per sua 
superba maniero, “ka tu ne savas to quo 
esas Embusko?” 

“Otuso,” dicis Porketo, e severe regardis 
lu, “la susuro di Pu esis tote privata susuro, 
ed esis nula kauzo——” 

“Embusko,” dicis Otuso, “esas sorto de 
Surprizo.” 

“Anke musko ulfoye esas,” dicis Pu. 

“Embusko, quale me esis pronta explikar 
a Pu,” dicis Porketo, “esas sorto de 
Surprizo.” 

“Se homi subite eksaltas vers on, to esas 
Embusko,” dicis Otuso. 

“Esas Embusko, Pu, kande homi subite 
eksaltas vers tu,” explikis Porketo. 

Pu, qua lore savis quo esas Embusko, 
dicis ke olim musko subite eksaltis vers lu 
kande lu falabis ek arboro, e ke musko ne 
esas tante mola kam on supozas. 

“Ni ne parolas pri musko,” kelke iracoze 
dicis Otuso. 

“Me parolas pri musko,” dicis Pu. 

Li lore tre cirkonspekte klimis adsupre de 
la rivereto, de stono a stono, e pos irir kelka 
pazi, li venis a loko ube la rivi plularjeskas, 
por ke singla rivo havas plana herboza peco 
ube li povas sideskar e repozar. Vidante to, 
Christopher Robin klamis “Haltez!” e li 
omna sideskis e repozis. 

“Me opinionas,” dicis Christopher Robin, 
"ke ni devas nun manjar omna nia 
Provizuri, por ke ni ne portez multo.” 

“Manjez omna nia quo?” dicis Pu. 

“To omna quon ni portis,” dicis Porketo, 
e manjeskis. 

“To esas bon ideo,” dicis Pu, e lu anke 
manjeskis. 

“Ka vi omna havas ulo?” questionis 
Christopher Robin per plena boko. 

“Omnu ecepte me,” dicis Iyor. “Quale 
Kustumale.” Lu cirkumregardis per sua 
melankolioza maniero. “Me supozas ke nulu 
de vi sidas sur kardono, ka yes?” 

“Me kredas, ke me facas lo,” dicis Pu. 
“Hau!” Lu staceskis e regardis dope. “Yes, 
me facis lo. Me ton supozis.” 

“Danko, Pu. Se tu ne plus bezonas ol.” Lu 
iris a la plaso di Pu e manjeskis. 

“To ne helpas li, tu komprenas, sidar sur 
li” lu duris dicar, e mordante regardis. 
“Mortigas li. Rimemorez lo future, vi omna. 
Poka Egardo, poka Simpatio por Altri, 
havas grand efekto.” 

Tam balde kam lu finigis dejunar, 
Christopher Robin susuris a Kuniklo, e 
Kuniklo dicis, “Yes, yes, certe,” e li kelke 
formarchis alonge la rivereto. 

“Me ne volas ke l'altri audez,” dicis 
Christopher Robin. 

"Certe, dicis Kuniklo, ed aspektis 
importante. 

“Esas—me esis kurioza—Esas—Kuniklo, 
me supozas ke tu ne savas, Quale aspektas 
la Nordala Polo.” 

“Nu,” dicis Kuniklo, e lu karezis sua 
labio-pili. “Nun tu questionas.” 

“Me olim savis, ma me kelke oblivias,” 
sensucie dicis Christopher Robin. 

“Es drola,” dicis Kuniklo, “ma me anke 
kelke oblivias, quankam me ya olim savis." 

"Me supozas ke ol esas nur ula stango 
fixigit en la tero, ka ne?" 

"Certe ol esas stango," dicis Kuniklo, 
"quankam on nomas ol polo, qua esas sorto 
de stango, e se ol esas stango, nu, me 
kredas ke ol esez fixigit en la tero, ka yes? 
Pro ke esas nul altra kozo en qua fixigar ol." 

"Yes, ton me kredas." 

"La nura punto," dicis Kuniklo, “esas, ube 
ol fixigesas?" 

"Ton ni serchas, dicis Christopher 
Robin. 

Li iris al altri. Porketo jacis sur sua dorso 
e pacoze dormis. Ru lavis sua vizajo e pedi 
en la rivereto, dum ke Kanga fiere explikis 
ad omnu ke nun esas l'unesma foyo kande 
lu ipsa lavas sua vizajo, ed Otuso dicis a 
Kanga Interesiva Anekdoto plena de longa 
vorti, exemple Enciklopedio e Rododendro, 
quan Kanga ne askoltis. 

“Me ne aprobas ica lavo," murmurachis 
Iyor. “Ta moderna Dop-l'Oreli sensencajo. 
Quale tu opinionas, Pu?" 

“Nu,” dicis Pu, “me opinionas——” 

Ma ni nultempe saveskos to quon Pu 
opinionis, nam venis subita strido de Ru, 
plaudo del rivereto, e lauta timo-krio de 
Kanga. 

“Yen la konsequo di lavo,” dicis Iyor. 

“Ru falis aden la aquo!” kriis Kuniklo, e 
lu e Christopher Robin hastis por salvar lu. 


“Regardez me natar!” stridis Ru del mezo 
dil lageto, e lu hastigesis advale per aquo- 
falo al nexta lageto. 

“Ka tu standas bone, kara Ru?” anxioze 
klamis Kanga. 


“Yes!” dicis Ru. “Regardez me na——” e lu 
iris advale per la nexta aquo-falo aden altra 
lageto. 


Omnu agis por helpar. Porketo, subite 
tote vekita, saltadis ed emisis “Hu, ho” 

bruisi; Otuso explikis ke, dum Subita e 
Tempala Imerso, la Importanta Punto esas 
retenar la Kapo Super la Aquo; Kanga saltis 
alonge la rivo, dicis "Ka tu es certa ke tu 
standas bone, kara Ru?" a qua Ru, en irge 
qua lageto lu lore esis, respondis "Regardez 
me natar!” Iyor turnabis su e pendigis sua 
kaudo super l'unesma lageto aden qua Ru 
falabis, e, dorso al evento, nelaute 
murmurachis a su, e dicis, “Pro lavo; nu, 
sizez mea kaudo, mikra Ru, e tu standos 
bone”; e Christopher Robin e Kuniklo 
hastoze preterpasis Iyor e klamis al altri 
avan li. 

“Es bona, Ru, me venas,” klamis 
Christopher Robin. 

"Pozez ulo trans la rivereto plu advale, uli 
de vi," klamis Kuniklo. 


Ma Pu prenis ulo. Du lageti plu advale de 
Ru lu stacis havante longa bastono en sua 
avana pedi, e Kanga arivis a prenis 
l'extremajo di ol, e ta du tenis ol trans la 
lageto; e Ru, qua ankore fiere ebuliis, 

“Regardez me natar,” driftis an ol, ed 
ekklimis. 

“Ka tu vidis me natar?” ecitate stridis Ru 
dum ke Kanga reprimandis lu e fricionis lu. 
“Pu, ka tu vidis me natar? To nomesas nato, 
to quon me facis. Kuniklo, ka tu vidis to 
quon me facis? Nato. Saluto, Porketo! Ho, 
Porketo! Quon tu supozas ke me facis? Me 
natis! Christopher Robin, ka tu vidis ke me 
ucc 

Ma Christopher Robin ne askoltis. Lu 
regardis Pu. 

“Pu,” lu dicis, “ube tu trovis ta stango?" 

Pu regardis la bastono en sua manui. 

“Me trovis ol,” lu dicis. “Me opinionis ke 
ol esez utila. Me nur prenis ol.” 

“Pu,” solene dicis Christopher Robin, 
“VExpediciono esas finita. Tu trovis la 
Nordala Polo!" 

“Ho!” dicis Pu. 

Iyor sidis, kaudo en la aquo, kande li 
omna rivenis a lu. 

“Dicez a Ru ke lu hastez, ulu,” lu dicis. 
“Mea kaudo koldeskas Me ne deziras 
mencionar lo, ma me nur mencionas. Me ne 
volas plendar ma, yen. Mea kaudo esas 
kolda.” 

“Yen me!” stridis Ru. 

“Ho, tu es ibe.” 


144 


„uo 


ALT. sia e" r 
ko tese 


" [p A p P Y 
ZA ^ me Le d 
MI 4 ded f 
aa 
= y 
gere obs 


+ 


“Ka tu vidis me natar?” 

Iyor levis sua kaudo ek la aquo, ed 
ociligis ol del una flanko al altra. 

"Quale me expektis, lu dicis. “Perdis 
omna sento. Sensentigis ol. Facis lo. 
Sensentigis ol. Nu, se nulu sucias, me 
opinionas ke to es bona." 

“Kompatinda old Iyor. Me sikigos ol por 
tu,” dicis Christopher Robin, e lu ekprenis 
sua naztuko e fricionis la kaudo. 

“Danko, Christopher Robin. Tu esas 
lunika homo qua evidente komprenas 
kaudi. Li ne pensas—esas to quon uli de li 
mankas. Li havas nul imagino. Kaudo ne 
esas kaudo segun li, ol esas nur Kelka Pluso 
ye la dopajo." 

"Ne suciez, lyor, dicis Christopher 
Robin, e fricionis tam forte kam posible. 
"Ka plu bona?" 

"Ol plu similesas kaudo, forsan. Ol itere 
apartenas, se tu komprenas me." 

"Saluto, Iyor," dicis Pu venante a li kun la 
bastono. 

"Saluto, Pu. Danko pro questionar, ma ol 
esos itere uzebla pos un o du dii." 

"Quo esos uzebla?" dicis Pu. 

"To quon ni diskutis." 

“Me ne diskutis," konfuze dicis Pu. 

"Plusa eroro. Me supozis ke tu dicas ke tu 
tre regretas pri mea kaudo sensentigita, e 
ka tu povas irgamaniere helpar?" 

“No,” dicis Pu. “To ne esis me,” lu dicis. 
Lu kelkatempe pensis e pose helpeme 
sugestis, "Forsan esis altru." 

"Nu, dankez lu por me kande lun tu 
renkontros." 

Pu anxioze regardis Christopher Robin. 

"Pu trovis la Nordala Polo,” dicis 
Christopher Robin. “Ka to ne esas bonega?” 

Pu modeste adinfre regardis. 

“Ka to esas ol?” dicis Iyor. 

“Yes,” dicis Christopher Robin. 

“Ka ni serchis to?” 

“Yes,” dicis Pu. 

“Ho!” dicis Iyor. “Nu, omnakaze—ne 
pluvis,” lu dicis. 


NORDALA POLO 
DESKOVRATA 
DA PU 
PU TROVIS OL 


Li fixigis la stango aden la tero, e 
Christopher Robin ligis mesajo an ol. 

NORDALA POLO 
DESKOVRATA DA PU 
PU TROVIS OL 


Lore li retroiris adheme. E me supozas, 
ma ne tote certe, ke Ru esis varmege balnita 
e quik enlitigita. Ma Pu iris a sua propra 
domo, e tre fiera pro to quon lu facabis, 
manjis poka manjaji por rivivigar su. 

CHAPITRO IX 


En qua 
Porketo esas tote cirkondata da aquo 


Pluvis e pluvis e pluvis. Porketo dicis a 
su, ke lu nultempe dum la tota vivo, e lu 
evas nulu savas quante—tri, o quar?—ke lu 
nultempe vidabis tante multa pluvo. Dum 
dii e dii e dii. 

"Se nur," lu pensis, regardante tra la 
fenestro, “me esabus che Pu, o che 
Christopher Robin, o che Kuniklo kande 
pluveskis, me havabus Kompani dum ica 
longa tempo, vice esar sola hike, havante 
nulo facar ecepte ponderar, kande ol 
cesos?" E lu imaginis ke lu esas kun Pu e ke 
lu dicas, "Ka tu ultempe vidis tante multa 
pluvo, Pu?" e ke Pu dicas, "Ka ne esas 
hororinda, Porketo?" e ke Porketo dicas, 
“Me es kurioza quale standas Christopher 
Robin" e ke Pu dicas, "Me supozas ke 
kompatinda olda Kuniklo esas nun preske 
inundita.” Esabus gaya tale parolar, ed 

advere, experiencar ecitanta eventi quale 
inundi ne valoras se on ne experiencas oli 
kun altru. 


Nam l'evento esis kelke ecitanta. La sika 
fosateti, en qui Porketo tante ofte 
explorabis, divenabis rivereti; la rivereti, 
trans qui lu plaudabis, divenabis fluvii; e la 
fluvio, inter eskarpa rivi di qua li tante 

felice ludabis, extensabis su de sua propra 
lito ed omnaloke demandis tante multa 
spaco, ke Porketo esis kurioza kad ol balde 
venos aden lua lito. 

“Esas kelke Anxioza,” lu dicis a su, “esar 
Tre Mikra Animalo Tote Cirkondata da 
Aquo. Christopher Robin e Pu povas 
eskapar per Klimar Arbori, e Kanga povas 
eskapar per Saltar, e Kuniklo povas eskapar 
per Tuneligar, ed Otuso povas eskapar per 
Flugar, ed Iyor povas eskapar per—per 
Laute Bruisar til ke lu Salvesez, e me esas 
hike, cirkondata da aquo e me ne povas 
facar irgo.” 

Sempre pluvis, ed omnadie la aquo kelke 
acensis, til ke ol preske atingis la fenestro di 
Porketo ... e lu ankore facis nulo. 

“Konsiderez Pu,” lu pensis a su. “Pu ne 
havas multa Cerebro, ma lu nultempe 
domajesas. Lu facas sensencaji e sempre 
sucesas. Konsiderez Otuso. Otuso ne 
precize havas Cerebro, ma lu Savas Kozi. Lu 
savus la Justa Ago Facinda dum esar 
Cirkondata da Aquo. Konsiderez Kuniklo. 
Lu ne Lernis per Libri, ma lu sempre povas 
Inventar Sagaca Projeto. Konsiderez Kanga. 
Lu ne esas Sagaca, ne Kanga, ma lu esus 
tante anxioza pri Ru ke lu facus Bona Ago 
sen pensar. E fine konsiderez Iyor. Ed Iyor 

esas omnakaze tante mizeroza ke lu ne 
sucius pri ico. Ma me esas kurioza, quon 
facus Christopher Robin?” 

Lore lu subite rimemoris rakonto quan 
Christopher Robin naracabis pri homo sur 
dezerta insulo qua skribis ulo en botelo e 
jetis ol aden la maro; e Porketo pensis, se 
me skribus ulo en botelo e jetus ol aden la 
aquo, forsan ulu venus por salvar me! 

Lu livis la fenestro e traserchis la domo, 
omna parti ne inundita, e tandem trovis 
krayono e peceto de sika papero, e botelo 
havanta stopilo. E lu skribis sur un latero 
dil papero: 


HELPEZ! 
PORKETO (ME) 

e sur l'altra latero: 

ESAS ME PORKETO HELPEZ HELPEZ. 

Pose lu pozis la papereto en la botelo, e 
lu stopis la botelo tam sekure kam posible, 
e lu inklinis su ek la fenestro tam fore kam 
posible sen ekfalar, e lu jetis la botelo tam 


fore kam posible—plaudo!-e pos kurta 
tempo ol itere saltis al surfaco dil aquo; e lu 

spektis ke ol lente flotacas adfore, til ke lua 
okuli doloris pro spektar, ed ulfoye lu 
supozis ke lu spektis la botelo, ed ulfoye lu 
supozis ke lu spektis nur ondeto, e lore 
subite lu savis ke lu nultempe itere vidos ol 
e ke lu facabis omno posibla por salvar su. 


“Do nun,” lu pensis, “altru mustas agar, e 
me deziras ke lu balde agez, pro ke se ne, 
me mustos natar, quan me ne povas, do me 
deziras ke lu balde agez.” E lore lu tre 
profunde sospiris e dicis, “Me deziras ke Pu 
asistez. Du esas multe plu amikala.” 

Ye pluvesko, Pu dormis. Pluvis, e pluvis, 
e pluvis, e lu dormis e lu dormis e lu 
dormis. Lu experiencabis tre fatiganta dio. 
Rimemorez lua deskovro dil Nordala Polo; 
nu, lu esis tante fiera pri to ke lu questionis 
Christopher Robin, kad esas altra tala Poli 
quala Urso havanta Poka Cerebro povas 
deskovrar? 

“Esas la Sudala Polo,” dicis Christopher 
Robin, “e me supozas ke esas Estala Polo e 

Westala Polo, quankam homi ne prizas 
parolar pri olti." 

Pu tre ecitesis audante lo, e sugestis ke li 
irez en Expocitiono por deskovrar l'Estala 
Polo, ma Christopher Robin inventabis altra 
faco kun Kanga; do Pu sole iris por 
deskovrar l'Estala Polo. Sive lu deskovris ol, 
sive ne, me oblivias; ma lu esis tante fatigita 
rivenante a sua domo, ke mem meze di 
dinear, pos manjar dum apene mi-horo, lu 
subite dormeskis en la sidilo, e dormis e 
dormis e dormis. 

Lore subite lu sonjis. Lu esas ye l'Estala 
Polo, ed ol esas tre kolda polo e la maxim 
kolda sorto de nivo e glacio tote kovras ol. 
Lu trovabis abeluyo en qua lu dormas, ma 
ne esas sat spaco por lua gambi, do lu 
livabis oli extere. E la Sovaja Wuzeli, tala 
quala habitas l'Estala Polo, venas e 
mordetas omna furo de lua gambi por 
konstruktar nesti por lia Yuni. E quante plu 
li mordetas, tante plu koldeskas lua gambi, 
til subite lu vekis kun Hau!—e yen, lu sidas 
en la sidilo e lua pedi esis en aquo, ed aquo 
esas omnaloke! 

Lu plaudis a sua pordo ed adextere 
regardis.... 

“Serioza Kazo,” dicis Pu. “Me mustas 
Eskapar.” 

Do lu prenis sua maxim granda jaro de 
mielo ed eskapis kun ol a larja brancho en 
l'arboro, multe plu alta kam la aquo, e lore 
lu decensante klimis ed eskapis kun plusa 
jaro ...e kande la tota Eskapo kompletigesis, 
Pu sidis sur sua brancho, la gambi ocilante, 
ed apud lu esis dek jari de mielo.... 


Du dii plu tarde, Pu sidis sur sua brancho, 
la gambi ocilante, ed apud lu esis quar jari 
de mielo.... 

Tri dii plu tarde, Pu sidis sur sua 
brancho, la gambi ocilante, ed apud lu esis 
un jaro de mielo. 

Quar dii plu tarde, Pu sidis ... 

Ed esis dum la matino dil quaresma dio 
ke la botelo di Porketo preterflotacis, e kun 
un lauta krio, “Mielo!” Pu plunjis su aden la 
aquo, sizis la botelo, ed itere desfacile 
atingis sua arboro. 

“Ba!” dicis Pu apertante la botelo. “Tante 
multa humideso por nulo. Quo esas ta 
papera peceto?” 

Lu ekprenis ol e regardis ol. 

“Ol esas Misajo,” lu dicis a su, “ya esas. E 
ta litero esas ‘P, anke ta litero, ed anke ta 
litero, e ‘P’ signifikas ‘Pu, do co esas tre 
importanta Misajo a me, e me ne povas 
lektar ol. Me trovez Christopher Robin od 
Otuso o Porketo, un de ta Injenioza 
Lektanti qui povas lektar, e lu dicos a me to 
quon signifikas ca misajo. Ma me ne povas 
natar. Ba!" 

Lore lu havis ideo, e me opinionas ke, por 
Urso havanta Tre Poka Cerebro, ol esis bon 
ideo. Lu dicis a su: 

"Se botelo povas flotacar, do jaro povas 
flotacar, e se jaro flotacas, me povas sidar 
adsur ol, se ol esas tre granda jaro." 

Do lu prenis sua maxim granda jaro, e 
stopis ol. “Omna bateli devas havar nomo,” 


/ 


3, 


/ 
A 
————— er e p - 
Fu |“ ili Me a uL = 2 


156 


lu dicis, ‘do me nomizas la mea La Flotacant 
Urso.” E dicinte ta vorti lu faligis sua batelo 
aden la aquo e lu ipsa saltis aden la aquo. 


Dum kurta tempo e Pu e La Flotacant 
Urso ne decidis qua de li devas esar supera, 
ma pos probir un o du posturi, li decidis ke 


La Flotacant Urso esez infre e Pu triumfante 
kavalkez ol, e lu vigoroze pagayis per sua 
pedi. 

Christopher Robin habitis la kolmo ipsa 
dil Foresto. Pluvis, e pluvis, e pluvis, ma la 
aquo ne povis atingar lua domo. Regardar 
la vali e vidar la aquo tote cirkondar lu esis 
kelke gaya, ma pluvis tante forte ke lu 
maxim ofte restis interne, e meditis ico od 
ito. Omnamatine lu ekiris sub parapluvo e 
pozis brancheto en ta loko a qua la aquo 


acensabis, lore lu marchis adheme, ed 
omnamatine la voyo al aquo esis plu kurta 
kam dum l'antea matino. Dum la matino dil 
kinesma dio lu vidis ke la aquo tote 
cirkondas lu, e lu savis ke, unesmafoye dum 
lua vivo, lu esas sur real insulo. To ecitis lu. 

Dum ta matino Otuso flugis trans la aquo 
por dicar "Quale tu standas" ad amiko 
Christopher Robin. 

“He, Otuso,” dicis Christopher Robin, “ka 
ne es amuziva? Me esas sur insulo!" 

"L'atmosferala kondicioni esas recente 
tre desavantajoza," dicis Otuso. 

"La quo?” 

"Pluvas," explikis Otuso. 

"Yes," dicis Christopher Robin. "Pluvas." 

“L'inundo-nivelo atingas senprecedenta 
alteso.” 

“La qua?” 

“Esas multa aquo,” explikis Otuso. 

“Yes,” dicis Christopher Robin, “esas.” 

"Tamen, l'expekto rapide plufavoreskas. 
Ye irga instanto—" 

"Ka tu vidis Pu?" 

"No. Ye irg instanto—” 

“Me esperas, ke lu standas bone,” dicis 
Christopher Robin. "Me pensis pri lu. Me 
supozas ke Porketo esas kun lu. Ka tu 
supozas ke li standas tote bone, Otuso?" 

“Me ton supozas. Komprenez, ye irg 
instanto—" 

"Bonvole irez e regardez, Otuso. Pro ke 
Pu ne havas multa cerebro, e lu forsan facos 
ula sensencajo, e me tante amas lu, Otuso. 
Ka tu komprenas, Otuso?" 

“Bone,” dicis Otuso. “Me iros. Quik 
rivenos." E lu forflugis. 

Pos kurta tempo lu rivenis. 

“Pu ne esas ibe,” lu dicis. 

"Ne esas ibe?" 


"Lu esis ibe. Lu sidabis sur brancho dil 
arboro exter sua domo kun non jari de 
mielo. Ma lu ne nun esas ibe." 

“Ho, Pu!” kriis Christopher Robin. “Ube 
tu esas?” 

“Yen me,” dicis grondatra voco dop lu. 

“Pu!” 

Li hastis por embracar l'una l'altra. 

"Quale tu venis, Pu?” questionis 
Christopher Robin, itere pronta parolar. 

“Per mea batelo,” fiere dicis Pu. “Me 
recevis Tre Importanta Misajo sendita en 
botelo, e pro havar poka aquo en l'okuli, me 
ne povis lektar ol, do me portis ol a tu. Per 
mea batelo." 

Pos ta fieroza vorti, lu transdonis la 
misajo a Christopher Robin. 

“Ho, ol es de Porketo!" kriis Christopher 
Robin pos lektir. 

"Ka ne esas irgo pri Pu en ol?" dicis Urso 
regardante trans lua shultro. 

Christopher Robin laute lektis la mesajo. 

“Ho, ka ta 'P'-i esas Porketi? Me supozis 
ke oli esas Pu-i." 

“Ni mustas quik salvar lu! Me konjektis 
ke lu esis kun tu, Pu. Otuso, ka tu povas 
salvar lu sur tua dorso?” 

“Me ton ne opinionas,” dicis Otuso pos 
grava pensado. “Esas dubitinda ke la necesa 
dorsala muskuli——” 

“Do bonvole flugez nemediate a lu e dicez 
ke Salvo Venas! E Pu e me konsideros Salvo 
e venos tam rapide kam posible. Ho, ne 
parolez, Otuso, rapide irez!” Ed ankore 
pensante pri parolar, Otuso forflugis. 

“Nun, Pu,” dicis Christopher Robin, “ube 
esas tua batelo?” 

“Me devas dicar,” explikis Pu dum ke li 
marchis al litoro dil insulo, “ke ol ne esas 
ordinara batelo. Ulfoye ol esas Batelo, ed 
ulfoye ol plue similesas — Acidento. 
Dependas.” 

“Dependas de quo?” 

“De sive me esas sur ol sive me esas sub 
ol.” 

“Ho! Nu, ube ol esas?” 

“Ibe!” dicis Pu, e lu fiere indikis per 
fingro La Flotacant Urso. 

Christopher Robin ne expektis tala 
batelo, e quante plu lu regardis ol, tante plu 
lu pensis quante Brava ed Injenioza Urso 
esas Pu, e quante plu lu ton pensis, tante 

plu Pu modeste adinfre regardis ed esforcis 
pretextar ke lu ne esas. 

“Ma ol esas tro mikra por ni du,” triste 
dicis Christopher Robin. 

“Ni tri kun Porketo.” 

“Do ol esas mem plu mikra. Ho, Pu-Urso, 
quon ni facez?” 

Lore ta Urso, Pu-Urso, Winnie-la-Pu, 
A.D.P. (Amiko di Porketo), K.D.K. 
(Kompano di Kuniklo), P.D. (Polo- 
Deskovranto), K.D.I e K.T. (Komfortigero 
di Iyor e Kaudo-Trovinto)—fakte, Pu ipsa— 
parolis tante sagace ke Christopher Robin 
nur regardegis lu, la boko ed okuli larje 
apertita, e pensis a su, kad ol esas la Urso 
havanta Tre Poka Cerebro quan lu tante 
longe konocas ed amas? 

“Ni povas irar en tua parapluvo,” dicis 
Pu. 

«g» 

“Ni povas irar en tua parapluvo,” dicis 
Pu. 

"Ni povas irar en tua parapluvo," dicis 


Pu. 
“rer yyy 


Nam subite Christopher Robin intelektis 
ke li ya povas. Lu apertis sua parapluvo e 
pozis ol renversita en la aquo. Ol flotacis 

ma shancelis. Pu eniris. Lu diceskis ke 
omno standas bone kande lu trovis ke ol ne 
standas bone, do pos kurta imerso quan lu 
advere ne prizis, lu vadis a Christopher 
Robin. Lore li amba ensemble eniris, ed ol 
ne plus shancelis. 


ee a 

“Me nomizas ica batelo La Cerebro di Pu,” 
dicis Christopher Robin, e La Cerebro di Pu 
quik  nav-vehis  adsudweste,  gracioze 
rotacante. 

On povas imaginar la joyo di Porketo 
kande la navo tandem aparis. Dum posa 
yari lu prizis pensar ke lu experiencabis Tre 
Granda Danjero dum la Terorinda Inundo, 
ma advere l'unika danjero esabis la finala 
mi-horo di lua enkarcerigo, kande Otuso, 
qua flugante arivabis, sideskis sur brancho 
di lua arboro por komfortigar lu, e naracis 
tre longa historio pri onklino qua ulfoye 
erorante depozabis ovo di muevo, e la 

naraco duris e duris, simile ad ica frazo, til 
ke Porketo, qua senespere askoltis de sua 
fenestro, naturale e taceme dormeskis, e 
lente glitis ek la fenestro vers la aquo til ke 
lu pendas nur per sua pedfingri, e 
tainstante, fortunoze, subita lauta kriacho 
de Otuso, qua advere esis parto dil naraco, 
esante to quon l'onklino dicabis, vekigis 
Porketo e donis a lu ta bezonata tempo 
retroe tirar su a sekureso e dicar, “Quante 
interesiva, kad el facis lo?” kande—nu, on 
povas imaginar lua joyo kande lu tandem 
vidis ke la bona navo, La Cerebro di Pu 
(Kapitano, C. Robin; 1ma Oficiro, P. Urso) 
venas trans la maro por salvar lu. 
Christopher Robin e Pu itere.... 

E to esas advere la fino dil historio, e me 
tre fatigesas pos ta lasta frazo, do me nun 
haltas. 

CHAPITRO X 


En qua 
Christopher Robin havas partio por Pu 
e ni dicas Adio 


Uldie kande la suno rivenabis a la Foresto 
e kunportis l'aromo di mayo, ed omna 
rivereti dil Foresto felice tinkletis trovante 
su itere en sua propra beleta formi, e la 
lageti revis pri la vivo vidita e la granda agi 
facita, ed en la varmeso e tranquileso dil 
Foresto la kukulo probis sua voco por 
decidar, ka lu prizas ol, e palumbi milde 
plendis a su per sua ocieme komfortoza 
maniero ke l’altru blamesez, ma ne 
importas; dum ta dio Christopher Robin 
siflis per sua specala maniero, ed Otuso 
flugis ek la Cent-Akrea Foresto por 
deskovrar to quon lu volis. 

"Otuso," dicis Christopher Robin, “Me 
havos partio." 

"Ka yes?" dicis Otuso. 

"Ed ol esos specala sorto de partio, pro ke 
ol esos pro to quon Pu facis facinte to quon 
lu facabis por salvar Porketo del inundo." 

“Ho, pro to, ka ne?” dicis Otuso. 

“Yes, do bonvole dicez lo a Pu tam rapide 
kam posible, ed al altri, pro ke ol esos 
morge." 

'Ho, esos, ka yes?" dicis Otuso, ankore 
tam helpema kam posible. 

"Ka tu iros e dicos lo a li, Otuso?" 

Otuso esforcis trovar ulo tre saja por 
dicar, ma lu ne povis, do lu forflugis por 
dicar lo al altri. E l'unesma homo a qua lu 
dicis esis Pu. 

"Pu," lu dicis, "Christopher Robin havos 
partio." 

“Ho!” dicis Pu. Lore, komprenante ke 
Otuso expektas ke lu pluse dicez, lu dicis, 
"Kad ofresos ta kuketatra kozi glezizita per 
rozea sukro?" 

Otuso opinionis ke parolar pri kuketatra 
kozi glezizita per rozea sukro esas nedigna, 
do lu dicis a Pu exakte to quon Christopher 
Robin dicabis, e forflugis ad Iyor. 


“Ka partio por Me?” Pu pensis a su. 
"Quante bonega!” E lu esis kurioza, ka 
l’altra animali komprenos ke esas specala 
Pu-Partio, e ka Christopher Robin parolabis 
a li pri La Flotacant Urso e La Cerebro di Pu 
e pri omna marveloza navi quin lu 
inventabis e per qui lu nav-vehabis, e lu 
penseskis ke esus hororinda se omnu ja 
obliviabus lo e se nulu savus pro quo esas la 
partio; e quante plu lu tale pensis, tante plu 
la partio konfuzesis en sua mento, quale 
sonjo plena de stranjeso. E la sonjo 
kanteskis a su en lua kapo til ke ol divenis 
sorto de kansono. Ol esis 


ANXIOZA PU-KANSONO 


Hura por Pu! 
(Qua nu?) 
Por Pu — 

(Quon facis lu?) 

Saveskez, tu; 

Lu salvis amiko de aquo! 
Por Urso hura! 
(Nu Qua?) 
Hura! 
Lu natas ne 
Ma salvis, he! 
(Quan salvis lu?) 

Askoltez, tu! 
Me dicas pri Pu— 
(Qua nu?) 
Pri Pu! 
(Me sempre oblivias la quo.) 
Nu, Pu havas Tre Enorma Cerebro 
(Kad Enorma Zebro?) 
Enorma Cerebro! 
(Tu volas dicar—) 
Lu prizis manjar. 
Ka lu povis o ne povis natar? 
Nu, lu sucesis flotacar 
Per quaza batelo— 
(Per quaza patelo!) 
Nu, sorto de jaro— 
Per qua lu transiris la maro. 
E pro to ni trifoye voco-salutez— 
(Ni trifoye voco-salutez pro quo?) 
E pro to ni a ca Pu-Urso tributez, 
Salvanto di mikra Porketo, pro to! 
Hura por Pu! 
(Qua nu?) 
Por Pu— 
Por Urso hura! 
(Nu Qua?) 
Hura! 
Yes, hura por la proda Winnie-la-Pu! 
(Ma bonvole dicez, nu—QUON FACIS LU?) 

Dum ke lo eventis en lu, Otuso parolis 
kun Iyor. 


"Iyor, dicis Otuso, “Christopher Robin 
havos partio." 

“Tre interesanta, dicis Iyor. “Me 
expektas ke li sendos a me la diversa peceti 
quin on fushas. Benigna e Jentila. Multa 
danki, plezure aceptata.” 

"Esas Invito por tu." 


“Quon to similesas?” 

“Invito!” 

“Yes, me audis tu. Qua faligis ol?” 

“Ol ne esas irgo manjebla, ol deziras ke 
tu venez al partio. Morge." 

Iyor lente negis per kapsigno. 

"Tu volas Porketo. Ta mikra kerlo 
havanta l'ecitat oreli. To esas Porketo. Me 
dicos lo a lu.” 


“No, no!” dicis Otuso, iraceskante. “Esas 
tu!” 

“Katues certa?” 

“Certe me es certa. Christopher Robin 
dicis, Omnu! Dicez ad omnu!” 

“Omnu, kad ecepte Iyor?” 

“Omnu,” budeme dicis Otuso. 

“Ha!” dicis Iyor. “Eroro, sendubite, ma 
me venos. Tamen ne blamez me se pluvos.” 

Tote ne pluvis. Christopher Robin 
fabrikabis longa tablo ek longa planki, e li 

omna sideskis cirkum ol. Christopher Robin 
sidis an l'una extremajo, e Pu sideskis an 
l'altra, ed inter li an l'una latero esis Otuso 
ed Iyor e Porketo, ed inter li an l'altra latero 
esis Kuniklo, e Ru e Kanga. Ed omna amiki 
e parenti di Kuniklo sternis su sur la herbi, 
ed esperante vartis kaze ke irgu parolas a li, 
o faligas irgo, o demandas de li la kloki. 


To esis l'unesma partio quan Ru asistas, e 
lu esis tre ecitata. Tam balde kam li sideskis 
lu paroleskis. 

"Saluto, Pu!” lu stridis. 

"Saluto, Ru!" dicis Pu. 

Ru kurtatempe saltadis sur sua sidilo e 
rikomencis. 

"Saluto, Porketo!” lu stridis. 

Porketo gestis per avana pedo, tro 
okupata por parolar. 

“Saluto, Iyor!” dicis Ru. 

Iyor triste gestis per kapsigno. “Balde 
pluvos, tu ya vidos,” lu dicis. 

Ru regardis por vidar ka pluvos, e ne 
pluvis, do lu dicis "Saluto, Otuso!"—ed 
Otuso dicis "Saluto mea kerleto," benigne, e 
duris naracar a Christopher Robin pri 
acidento quan amiko  nekonocata da 
Christopher Robin preske experiencabis, e 
Kanga dicis a Ru, "Unesme drinkez tua 
lakto, karo, e pose parolez.” Do Ru, qua 
drinkis sua lakto, esforcis dicar ke lu povas 
samtempe drinkar e parolar .. e 
longatempe mustis subisar frapeti sur la 
dorso ed esar sikigita. 

Kande li omna manjabis preske sate, 
Christopher Robin frapis la tablo per 
kuliero, ed omnu cesis parolar ed esis tre 
tacema, ecepte Ru qua kompletigis lauta 
hipado ed esforcis aspektar quale se esas un 
de la parenti di Kuniklo qua hipas. 

“Ca partio,” dicis Christopher Robin, 
“esas partio pro to quon ulu facis, e ni omna 
savas qua lu esas, ed esas partio por lu, e 
me havas donacajo por lu e yen la 
donacajo.” Lore lu tastis e susuris, “Ube ol 
esas?” 

Dum ke lu serchis, Iyor impresive tusis e 
paroleskis. 

“Amiki,” lu dicis, “inkluzante la diversaji, 
esas granda plezuro, o me forsan plu bone 
dicez ke esas til nun plezuro, vidar vi che 
mea partio. To quon me facis esis nulo. Irgu 
de vi—ecepte Kuniklo ed Otuso e Kanga— 
same facabus. Ho, e Pu. Mea komenturi tote 
ne aplikesas a Porketo e Ru, pro ke li esas 
tro mikra. Irgu de vi same facabus. Ma 
hazarde esis Me. Me ne facis lo, on apene 
bezonas dicar, pro ideo ke me recevez to 
quon Christopher Robin nun serchas"—e lu 
pozis sua avana gambo a sua boko e dicis 
per lauta susuro, “Serchez sub la 
tablo”—“ma pro ke me opinionis ke ni omna 

devas facar to quon ni povas por helpar. Me 
opinionas ke ni omna devas——” 

“H—hip!” hazarde dicis Ru. 

“Ru, karo!” reprimandante dicis Kanga. 

“Ka to esis me?” questionis Ru, kelke 
surprizata. 

“Pri quo Iyor parolas?" Porketo susuris a 
Pu. 

“Me ne savas,” Pu kelke triste dicis. 

"Me supozis ke co esas tua partio." 

"Me olim ton supozis. Ma me supozas, ke 
ol ne esas." 

“Me plu preferas ke ol esez la tua kam 
partio por Iyor,” dicis Porketo. 

“Anke me,” dicis Pu. 

“H—hip!” itere dicis Ru. 

“QUALE—ME-DICIS,” laute e severe 
dicis Iyor, “quale me dicis ante 
interruptesar da diversa Lauta Soni, me 
opinionas ke——” 

"Yen ol!” ecitate klamis Christopher 
Robin. “Transdonez ol a sensaja olda Pu. Ol 
esas por Pu.” 

“Ka por Pu?” dicis Iyor. 

“Certe. La maxim bona urso en la tota 
mondo.” 

“Ton me devis savir,” dicis Iyor. “Nu, on 
ne darfas plendar. Me havas mea amiki. Ulu 
parolis a me mem hiere. Kad esis dum la 

pasinta semano o dum l'antea semano ke 
Kuniklo butis me e dicis ‘Ba!’? La Sociala 
Rondiro. Sencesa eventi.” 

Nulu askoltis, nam li omna dicis “Apertez 
ol, Pu,” “Quo esas, Pu?” “Me savas to quon 
ol esas,” “No, tu ne savas” ed altra tala 


helpema komenturi. E komprenende Pu 
apertis ol tam rapide kam posible, ma sen 
tranchar la kordeto, pro ke on nultempe 
savas kande kordeto esos Utila. Tandem ol 
esis deskovrata. 

Pu vidante ol preske falis, lu esis tante 
plezata. Ol esis Specala Krayonuyo. Esis 
krayoni en ol markizita per “B” por 
“Bonega”, e krayoni markizita per “HB” por 
“Heroo Brava”, e krayoni markizita per 
“BB” por “Braveso Bezonata”. Esis kultelo 
por akutigar la krayoni, e kauchuko por 
efacar to quon on erante espelis, e lineizilo 

por tracar linei sur qua la vorti marchos, e 
centimetri markizita sur la lineizilo kaze ke 
on volas savar quante multa centimetri irgo 
havas, e Blua Krayoni e Reda Krayoni e 
Verda Krayoni por blue e rede e verde dicar 
ta specala vorti. Ed omna ta beletaji esis en 
sua propra posheti en Specala Etuyo qua 
klozesas per klikto kande on kliktigas ol. E 
to omna por Pu. 

“Ho!” dicis Pu. 

“Ho, Pu!” dicis omnu ecepte Iyor. 

Ma Iyor dicis a su, “Ta skribado. Krayoni 
e tale pluse. Tro estimata, me opinionas. 
Sensencaji. Nulo en ol." 

Plu tarde, pos ke li omna dicabis “Adio” e 
“Danko” a Christopher Robin, Pu e Porketo 
kune penseme marchis adheme en la orea 
vespero, e dum longa tempo li tacis. 


“Kande tu vekas matine, Pu," tandem 
dicis Porketo, “quo esas l'unesma dicajo 
quan tu dicas a tu?" 

“Quo por dejuno?” dicis Pu. “Quon tu 
dicas, Porketo?” 

“Me dicas, ke me esas kurioza quo 
ecitanta eventos hodie?" dicis Porketo. 

Pu penseme afirmis per kapsigno. 

"Exakte sama," lu dicis. 


"E quo eventis?" questionis Christopher 
Robin. 

"Kande?" 

"Sequante matine." 

"Me ne savas." 

"Ka tu pensos ed ultempe dicos a me e 
Pu?" 

"Se tu multe deziras." 

"Pu deziras,” dicis Christopher Robin. 

Lu profunde sospiris, prenis sua urso ye 
la gambo e formarchis al pordo, tranante 
Winnie-la-Pu dop lu. Ye la pordo lu turnis 
su e dicis, "Ka tu venas por vidar mea 
balno?" 

"Forsan," me dicis. 

"Ka la krayonuyo di Pu esis plu bona 
kam la mea?" 

“Ol esis exakte sama,” me dicis. 

Lu afirmis per kapsigno ed ekiris ... e pos 
instanto me audis Winnie-la-Pu— bum, bum, 
bum—acensar l'eskalero dop lu. 

